text:
Ubusonga Mu By’ukuri Kw’imana Binyuze Mu Guhindura Abantu Abigishwa
Umusogongero
Iri somo ku guhindura abantu abigishwa ryateguwe na Hampton Keathley IV. Nshimishijwe cyane n'inkunga y'umuhungu wanjye no gukoresha iri somo muri iki gitabo. Hampton yarangirije muri Dallas Theological Seminary, kandi ibyiyongereye ku kwandika mu binyamakuru by'ivugabutumwa ni Umuyobozi mu bya tekiniki wa Biblical Studies Foundation.
Intangiriro
Mu bibazo itorero ryahaye abagabo, abagabo babajijwe niba bahitamo kuba abajyanama cyangwa kuba abigishwa. Igihe ibisubizo byaje, abagabo benshi bashakaga kuba abigishwa, bake ni bo bashakaga kwitangira kuba abajyanama. Abantu benshi batinya gufata umurimo wo kugira abandi inama cyangwa kubahindura abigishwa. Kuki?
Kuki hari ugutinya guhindura abantu abigishwa nk'uko?
Kwicisha bugufi kw'ikinyoma
Impamvu imwe hashobora kubaho gutinya guhindura abantu abigishwa ni ukubera ko, iyo umuntu yitanze ku bwende, bisa n'aho aba avuze ko afite byose. Ntawe ugira byose, kandi niba ukeka ko ufite byose, ahari ukeneye kwigishwa aho kuba umwigisha.
Ariko niba tugendana n'Imana igihe kirekire, twumva inyigisho z'ukuri igihe kirekire, tuziga ubwacu igihe kirekire, noneho dukwiriye gukomeza kurushaho kujya mbere kurusha umuntu mushya mu gakiza. Niba twarabayeho imyaka myinshi kurusha umuntu runaka, tugomba kugira ibyo twabonye byinshi dushobora gukoresha nk'ingero z'ukuntu ukuri kwa Bibiliya kwagize umumaro mu bugingo bwacu. Bityo, kuba umuntu yatangiye kwigisha abandi, ntibivuga ko yumva ari umunya-Mwuka kurusha mugenzi we begeranye. Mu by'ukuri, nizera ko umukristo mushya, wiringirwa ku kumenya guke afite, azabona ingororano nyinshi kurusha umunyabwenge udashyira mu bikorwa ibyo azi.
Kutagira kwitanga
Guhindura abantu abigishwa bifata igihe.
Gutinya kwiyerekana
Abantu bamwe banga kwiyerekana kubera ko batinya kwangwa.
Ukutamenya
Indi mpamvu abantu batinya kuba abigisha ni ukubera ko batazi ibyo bakwiriye gukora. Mbese nakwigisha umwigishwa iki? Twavuga iki turi kumwe? Nakurikiza gahunda yihe?
Tugiye kureba ku buryo bwo guhindura abantu abigishwa maze dushyireho gahunda y'ibikorwa ikurikizwa.
Ibikurikira ni urutonde n'icyifuzo cy'ingingo, ariko buri mwigishwa ateye ukwe, hamwe n'ibyo akeneye yihariye, uko yabayeho, n'ibindi. Niba yarahoze ari mu idini rya ba Mormon cyangwa Umuhamya wa Yehova nk'urugero, wagombye kumwigisha ku bya Kristo mu magambo arambuye. Niba afitanye ingorane n'uwo bashakanye, twagombye kwibanda kuri ibyo bimuri imbere.
Na none, bimwe mu bice bikoreshwa mu gusobanura ukuri kwo muri Bibiliya muri iri somo ni ibice by'umumaro kuri njye. Wagombye gukoresha ibindi byagufashije kuko wabasha kubisobanura mu buryo bwumvikana kurushaho.
Kuki tugomba guhindura abantu abigishwa?
Inyungu ku mwigishwa
Iyo dukuye uruhinja rwavutse ku bitaro turuzanye mu rugo, ntidupfa kurwicaza ngo tuvuge tuti, “Urakaza neza mu muryango, Yohana. Urisanga. Amalanje(imyambaro y’umwana) ari mu cyumba cyo hejuru, aho tubika ni hano, urufunguzo rufungura ibikombe ruri mu kabati. Nta kurya nyuma ya saa yine z'ijoro. Nugira ikibazo hari abantu benshi muri uyu muryango bazishimira kugufasha ntuzatinye rero kubaza icyo ushaka.”
Ahari uraseka ukavuga ngo ibi biteye isoni, ariko ibi ni byo biba ku Bakristo bashya. Umuntu arakizwa agatangira kujya ku rusengero ariko ntagira umwitaho by'umwihariko. Bidufata imyaka 18 kurera abana bacu, ariko ntitumara n'amezi atandatu mu gufasha umukristo mushya gutangira gusobanukirwa iby'Umwuka. Nk'ingaruka, abantu benshi babaye abakristo imyaka myinshi, ariko ntibigeze bakura. Abaheburayo 5:12 herekeye kuri ibi.
Nuko rero, abizera bashya bakeneye umuntu ubayobora akabafasha gukura. Nk'uruhinja rwavutse, bakeneye kwitabwaho mu buryo bwihariye.
Inyungu ku mwigisha
Hari ibiyaga binini bibiri muri Isirayeli. Inyanja ya Galilaya n’Inyanja y’Umunyu. Inyanja ya Galilaya ifite imigezi myinshi itembera muri yo kandi umugezi wa Yorodani uva muri yo ugana amajyepfo. Inyanja ya Galilaya ni nziza, ifite ubuzima bwinshi muri yo. Ku rundi ruhande, inyanja y'Umunyu ifite gusa imigezi itembera muri yo. Nta gitemba kiyivamo. Nk'ingaruka ubutare bwuzuye muri yo none nta kintu gishobora kugira ubugingo mu mazi yayo. Ntibayitira ubusa Inyanja yapfuye.
Abakristo benshi bicara mu matorero ubugingo bwabo bwose bumva Ijambo ry’Imana ryigishwa. Biga amahame ya Bibiliya. Bagira ubugingo kandi bakigira mu byo bahura na byo, ariko bo ntibaha abandi ku bumenyi bwabo n'ibyo babonye ngo nabo bibafashe. Bo barunguka mu bumenyi no mu byo bahura na byo, ariko ntibareka ngo bifashe n' abandi.
Iyo twicara mu ntebe zo mu itorero ubugingo bwacu bwose, ntiduhe abandi ku bumenyi no ku byo twabonye, duhinduka nk'inyanja y'umunyu.
2 Abakorinto 1:3-4 haravuga hati:
Hashimwe Imana y'Umwami wacu Yesu Kristo, ni Yo na Se, ari na Yo Data wa twese w'imbabazi, n'Imana nyiri ihumure ryose; iduhumuriza mu makuba yacu yose, kugira ngo na twe tubone uko duhumuriza abari mu makuba yose, tubahumurisha ihumure twahawe n'Imana.
Imana ntishaka ko ibyo yaduhaye tubigira ibyacu gusa. Irashaka kudukoresha mu gufasha abandi gukura. Ibyo ni uguhindura abantu abigishwa.
Ingaruka zo kwitegura
Ikindi kintu cyiza ku byerekeye guhindura umuntu umwigishwa ni uko bituma dushakashaka mu Ijambo ry'Imana. Iyo tuzi ko tuzigisha mu minsi mike iri imbere ishuri ryo ku cyumweru, turitegura. Niba tuzi ko tuzahura n'uwo twigisha, dukenera kwitegura ku ibitekerezo by'ibyo dushaka kuvugaho. Bishobora kutaba impamvu ikwiriye yo gushakashaka mu Ijambo ry’Imana, ariko Yesaya 55:11 haravuga ngo Ijambo ry'Imana ntirizagaruka ubusa kandi izakoresha umwanya wo kuvugana na twe nitumwemerera.
Iyo dutangiye kwiga ibintu byiza byo muri Bibiliya bihindura ubugingo bwacu, twifuza gusangira n'abandi ibyo twize.
Ibituruka kuri ibi ni uko iyo tudafite ubushake bwinshi bwo gusangira n'abandi ibyo twungutse, numva nta cyo tuba twungutse. Numva tuba tudakura. Ahari tuba dukeneye kwisuzuma ngo turebe niba twakwiyungura mu gihe cyacu cyo kwiga Ijambo ry’Imana.
Iyo utangiye kumara igihe wenyine n'undi mukristo mu mugambi wo gufasha ubugingo bwe - igihe mumarana mu Ijambo, mu masengesho, mu kwigisha gufite gahunda - hari igihinduka mu bugingo bwawe nawe ubwawe kimwe no mu bwe.
Inyungu ku itorero
Turiho mu isi ikunda kwishimisha, ikunda kureba ibishimishije. Abantu benshi bamara igihe kirekire bareba televiziyo, sinema, imikino, n'ibindi, ariko igihe gito bakimara bakina imikino baba babonye kuri televiziyo. Umutoza Bud Wilkinson w’ikipi y’umupira w’amaguru y’ahitwa Oklahoma, rimwe yigeze kuvuga ku mupira w'amaguru muri aya magambo: Ibihumbi by’abantu bicara muri sitade bumva bakeneye gukina mu gihe abagabo 22 baba bari mu kibuga cy'umupira bo bumva bakeneye kuruhuka.
Ndakeka ko twafashe umuco wo kurebera mu itorero. Nubwo ntakeka ko twashobora kubona abantu benshi babivuga baranguruye, abantu baza mu rusengero ngo bashimishwe kandi bakorerwe. Bafite igitekerezo cy'uko umurimo w'Imana ari ukorwa n'abahanga ba wo. Duhemba Pasitoro ngo adukorere. Dusubiye ku kigereranyo cyacu cy'umupira w'amaguru, dufite itorero ryuzuye abantu bakeneye gukora na bake bakeneye kuruhuka.
Umuntu umwe cyangwa babiri ntibashobora gufasha abantu 500 cyangwa ndetse n’abantu 100 n'ikibwirizo kimwe cyangwa bibiri mu cyumweru. Gufasha umuntu by'ukuri ukeneye kumarana na we igihe maze mukagirana ubumwe bukomeye. Ushobora gukora ibyo n'abantu kuva kuri 6 kugeza kuri 12. Amatsinda yita ku bantu amatorero yashyizeho ni bumwe mu buryo bwo guhangana n'iyi ngorane.
Iyo twiga, tugakura kandi tugaha abandi ku byo twungutse, na bo bagakora batyo, bityo ukugwizwa kutera itorero kwaguka. Kandi rizagira gukura gukomeye rigizwe n'abakristo bageze mu byiciro bitandukanye byo gukura. Ntirizaba ari itorero ry'indeberezi rifite abahanga bake n'impinja nyinshi.
Uburyo bwo guhindura abantu abigishwa
Ba inshuti! Hari uwavuze ko tugomba kureka umuco wa mwigisha/mwigishwa, kuru/umunyeshuri we tukaba inshuti gusa. Sintekereza ko tugomba kureka iby'umwigisha/umwigishwa byose. Icyo mvuga aha cyo kureka rwose iby'umwigisha/umwigishwa ni ugukabya kwa za gahunda nyinshi zo guhindura abantu abigishwa usanga ziba nk'izo kugeza amakuru ku bigishwa. Ariko ntidushaka kujugunyana uruhinja n'ibyahi byarwo. Hari umwanya wo gukenera kwigira amahame hamwe. Tugomba gusa kumenya ko hari byinshi bizamo. Numvise umuntu umwe avuga ko guhindura abantu abigishwa ari nk'ubucuti burimo iby'Umwuka, kandi numvise babivuga nk'ubucuti bufite intego. Ndakeka ko izi ngero zishyira uyu murimo aho ukwiriye kuko 90% y'ibyo umwigishwa yiga biva mu bugingo bwacu kuruta uko biva mu nyigisho zacu. Dukwiriye kwibanda ku kuba inshuti no kureka abantu bakabona uko dukora ibintu, uko twiga, uko dusenga, uko dukunda abandi, n'ibindi. Ntidushaka kumuha ukuri kwose gusa. Dukeneye kumureka akareba uko dukora ibintu bitandukanye no kumufasha gukora ibyo bintu ubwe.
Gutegeka 6:6 n'imirongo ikurikira ni urugero rwiza rw'ukuntu guhindura abantu abigishwa byagombye kumera. Kimwe n'uko se w'umuntu na nyina bafata umwanya wo kugereranya ibyo bahura na byo n'ubusumba-byose bw'Imana n'uruhare rwacu, ni ko n'umwigisha akwiriye guhindura ibiganiro akabyerekeza ku kwigisha Ijambo atari iby'ibihe gusa, imikino, na za orudinateri.
Mu kuvuga ibya za orudinateri, reka mbahe urugero: Nkunda orudinateri kandi nkunda kuzivugaho. Umunsi umwe nari hamwe n'umuntu dusangira ibya saa sita (akora za programu kuri orudinateri) ubwo twariho tuvuga bimwe mu byo dukunda – murabyumva – ni orudinateri. Ariko hagati aho mu biganiro byacu byari byerekeye orudinateri mbona umwanya wo kuvugana na we ku kuri kw'iby'Umwuka. Nakoresheje ibibazo bike gusa, maze ikiganiro cyahindutse uko njye na we dukunze kwitwaza orudinateri ngo tutareba neza ingorane zo mu bugingo, kandi ku bwo gukoresha ubumwe n'abandi, uburyo orudinateri ari ahantu heza aho nta kintu mu by'ubumwe tuba dukeneye kugirana na yo. Biroroshye cyane kandi bitanga umutekano kwiga no gukora umushinga amasaha menshi kurusha gukorana n'abantu batemeranya na twe, bajya impaka, bakaturakaza, n'ibindi. Twagiranye ikiganiro gikomeye, none ubu sinshobora kwicara imbere ya orudinateri yanjye ntibajije niba nagombye kuba mpicaye cyangwa kuba ngenda ku igare hamwe n'abana cyangwa mvugana n'umugore wanjye. Ibi ntibivuga ko ntagikoresha orudinateri yanjye ukundi, ahubwo nkora ku buryo nyikoresha mu mpamvu zikwiriye.
Noneho rero ubwo, uko bikorwa ni mu buryo bwa gicuti - ubucuti bufite intego.
Uko abantu batekereza ku byo guhindura abantu abigishwa
Hambere aha nashimishijwe n'ukuntu Ibyanditswe byibanda ku bumwe – ubumwe n'Imana n’ubumwe n'abandi bantu. Urugero, mu magambo y'iby'imanza zo mu gihe kizaza ku bwo kudakunda abandi bantu, Amosi ahamagarira abantu imanza zitabera no gukiranuka (5:24) byerekanaga ko ukuramya kwabo kwari ukw’uburyarya (5:21-23). Mika ahamagarira abantu ubutabera, no kugwa neza no kwicisha bugufi imbere y'Imana (6:8) aho kuba ibitambo bitagira umumaro (6:7). Yona yerekanye kubura urukundo igihe yangaga kubabarira Abasiriya kandi ntabagirire impuhwe, kandi avuga ko akorera Imana y'ukuri. Icyibandwaho muri ya magambo ya Yesu ku musozi ni ubumwe - kubabarira, kwiyunga, kudacira abandi imanza, n'ibindi. Umutambyi n'Umulewi mu mugani w'Umusamaritani mwiza bose bari bazi Amategeko ndetse bari bahoze baramya Imana, ariko ntibatabaye/ntiberetse urukundo uwari akomeretse. Hari ingero zitabarika.
Mu bihe byashize nashoboraga gukora gahunda yo guhindura abantu ishingiye ku nyigisho y’amahame irimo kwigisha buri kintu uhereye kuri Teolojia ukageza ku byo kugaruka kwa Yesu. Urutonde rw'isomo ryanjye rwashoboraga kuba nk'urutonde rw'ishuri rya Bibiliya nibanda ku bikubiyemo. Ndakekaga ko gahunda zo guhindura abantu abigishwa ari nko gutanga amakuru ava mu gitabo cy'umwigisha ajya mu cy'umwigishwa. Ariko igihe uwanditse igitabo cy'Abaheburayo yavuze ko batashoboye ibyo kurya kuko batashyize mu bikorwa iby'ishingiro bari barigishijwe, ndahamya ko ingorane kwari ukubishyira mu bikorwa. Ntibari barashyize mu bikorwa iby'ishingiro bari barigishijwe (Abaheburayo 5:14). Kandi ikintu gikomeye kurusha ibindi gukora ni ugushyira mu bikorwa ibyo gukunda mugenzi wawe no kugirana ubumwe na we.
Bityo rero, ubu nkora ibyo guhindura abantu abigishwa nibanda ku bumwe. Ni ukuri, iby’amahame ni ngombwa.
Dufashe urugero rwo mu gatabo k'Amategeko ane y'Umwuka: Moteri ni Ukuri, igihimba cyo hagati ni Ukwizera kandi icy'inyuma ni Uko wumva ibintu. Icy'inyuma ntaho gishobora kujya kitagira moteri. Ntidushobora kwumva tumerewe neza tutagira ukuri. Iyo nta mahame ya Bibiliya agenga urukundo rwacu, biba gusa iby'amaranga-mutima agaragara inyuma gusa rimwe tukuzuzwa imbaraga ubundi tugacika intege. Bityo tuzagira ingingo nyinshi zigomba kwigwa muri gahunda yacu yo guhindura abantu abigishwa. Tuziga ibintu byinshi, ariko aho kwigisha umwigishwa ibintu byinshi gusa, umwigisha akeneye kwitondera inyigisho no kuzigereranya n'ukuri gusanzwe kwo muri ubu bugingo no gufata igihe cyo kujya impaka no gusuzuma uko umwigishwa atera imbere mu gushyira mu bikorwa uko kuri ku bimubaho.
Umwigisha akeneye guhambuka no kwerekana uko uko kuri gukora mu bugingo bwe. Dukeneye gukurikiza urugero rwa Pawulo wavuze mu Bafilipi 4:9 ati, “Ibyo nabigishije, ibyo nababwirije, ibyo mwanyumvanye, n'ibyo mwambonanye, abe ari byo mukora. Nibwo Imana y’amahoro izabana na mwe.” Umwigisha akwiriye kuba icyitegererezo. Kandi ibyo bisaba ibirenze ko umwigishwa akwitegereza. Ukeneye guhambuka no kumwiyereka uko uri ukamubwira uko ibintu bikugeraho na we.
Intego
Intego.ya gahunda yo guhindura abantu abigishwa ni iyihe? Igihe Yesu yavuye kuri iyi si, yahaye abigishwa be itegeko rya nyuma. Muri Matayo 28:19-20 havuga kugenda no guhindura abantu abigishwa...mubigisha kwitondera ibyo nababwiye byose.
Kwumvira
Reba ijambo “kwumvira.” Akenshi dukunze gusimbuka iryo jambo maze tugatinya ibirikubiyemo. Niba tubasha kubigisha ukuri, noneho rero bazaba abigishwa. Ariko kubishyira mu bikorwa ni cyo gikomeye kandi aho ni ho guhindura abantu abigishwa nyakuri bigomba kwibanda. Nk'abigisha abandi, tugomba kuvugana na bo uburyo (uko bikorwa), kwisobanura (ese yarabikoze), kwisuzuma (uko yabikoze), n'ibindi.
Amategeko
Ahari ahantu heza ho gutangirira mu gushaka ibyo twigisha ni ukureba ibyihariye Yesu yategetse abigishwa be. Ibi si ukuvuga ko inyuguti z'umukara muri Bibiliya yawe zidafite umumaro nk'iz'umutuku. Aha ni ahantu heza ho gutangirira gusa mu kubona uko guhindura abantu abigishwa byakorwa. Uko biri kose, ndakeka ko impamvu Yesu yategereje imyaka itatu yose mbere y’uko abambwa kwari ukugira ngo abone igihe cyo kwigisha abigishwa be. Muri Yohana 17:4, Yesu yavuze ko arangije umurimo Imana yari yamuhaye gukora. Yari atarapfira ku musaraba, none ubwo yarimo kuvugaga iki? Kwigisha abigishwa.
Iyo turebye ku magambo ya Yesu ariko by'umwihariko amategeko yahaye abigishwa be, dushobora kuyashyira mu bice bine. Bityo, intego yacu mu guhindura abantu abigishwa ni ukwigisha no guteza imbere imico ikurikira mu mwigishwa:
- Gukunda Imana by'ikirenga (Matayo 10:37-40).
- Kwiga no kwitangira Ijambo ry'Imana (Yohana 8:31).
- Kwiyanga - ibyerekeye Imana n'ibyerekeye abantu (Mariko 8:34).
- Kwerekana urukundo rwa Kristo ku bandi (Matayo 22:39).
Iyi mico yubakiye imwe ku yindi. Ntidushobora gukunda abandi tutariga kwiyanga. Ntituziyanga tutariga Ijambo ngo tubone ko dukeneye kwiyanga. Ntitwakwitangira Ijambo ry'Imana, tutarakunda Imana by'ikirenga no gushaka kumenya ibyo yavuze mu Ijambo ryayo.
Niba dufite gahunda y'ubumwe busanzwe mu guhindura abantu abigishwa aho abantu badusabye kubigisha, iyi mico dukwiriye kuyigira maze tukiga amategeko tuyakurikiranya. Niba tudafitenye n’umuntu ubumwe mu byo kumuhindura umwigishwa, si ngombwa kubwira umuntu ko intego yacu ari iyo kumushishikariza iyi mico, ariko dushobora gukomeza gukoresha uru rutonde mu kwiha icyerekezo uko dushyira mu bikorwa “iby’ubucuti bufite intego”
Uko tuzareba iyi mico muri iyi nyigisho, tuzavuga ku mirongo myinshi. Mu buryo busanzwe, dushobora gusohora Bibiliya zacu tugakorera muri zo. Mu buryo bwo hasi bwo guhindura abantu abigishwa, twe nk'abigisha tugomba kuba twarasomye, twarasobanukiwe kandi tugashyira mu bikorwa iyi mirongo mu bugingo bwacu ku buryo dushobora kuzivugaho uko zigaragaza mu bugingo busanzwe. Uko ni ko Yesu yakoze. Urwo ni rwo rugero rwo mu Gutegeka 6 kandi ni bwo buryo bwiza bwo guhindura abantu abigishwa kuko dusubiza kandi tugahangana n'ibibazo biriho. Ariko na none ni byo bikomeye gukorwa kurusha ibindi.
Gukunda Imana by'ikirenga
Itegeko
Ubwa mbere banza uvuge ku bice bidusaba gushyira Imana imbere.
- Matayo 10:37-40 (izi ni zimwe muri za nyuguti zitukura). Iki gice cyerekana itegeko rya Yesu ryo kumukunda kurusha byose. Ikivugwa aha si ukwanga umuryango, ahubwo ni urukundo rurushijeho dukunda Imana. Baza ikibazo cy'impamvu umuntu atakwiha Imana. Baza umwigishwa icyamubuza guhagarara ashikamye. Ahari ni ubwoba bw'ibyo abandi bazatekereza, cyane cyane abo mu muryango we (ibivugwa muri Matayo 10:34-36). Mbese duhuza dute amagambo yuko Yesu yaje gutanya abana na ba se n'igitekerezo cy'uko Imana ishaka ko tubana neza n'abandi? Niba umwana w'umuhugu cyangwa w'umukobwa yanze idini ry' “umuryango,” bashobora kumva basuzuguwe.
- Ikindi kibazo abantu bagira ni, “Mbese urwo rukundo nkunda Imana rutuma umuryango wanjye ubona urukundo rwanjye ruke?” Igisubizo ni Oya, kubera ko bumwe mu buryo twerekanamo urukundo dukunda Imana ari ukwereka abandi urukundo tubakunda (Urugero rw'Abefeso 5:18 n'imirongo ikurikira rwerekana ko iyo twuzuye Umwuka Wera, ibyo bizagira ingaruka ku mibanire yacu n'itorero, uwo twashakanye, abana, n'abandi).
- Yohana 8:42. Urukundo rw'Imana rugaragaza uwakijijwe.
Kwisuzuma: Baza niba hari abashaka kwitangira gukora mu bumwe n'Imana no kwiga bashobora kwiga kwerekana urukundo rwayo.
Impamvu ibidutera
Twategetswe gukunda Imana, ariko twabikora dute? Ikibidutera ni iki? Kugira ngo dukunde Imana by'ikirenga, dukeneye gusobanukirwa iby'ishingiro bya ANTHROPOLOGY (uko tubona abantu) SOTERIOLOGY (uko tubona iby’agakiza) na CHRISTOLOGY (uko tubona ibya Kristo). Mushobora kuba murimo gutekereza muti, “Ee! Natekerezaga ko gahunda yawe yo guhindura abantu itaza gusa n'iyo mu ishuri ryigisha Bibiliya.”
Ibi byiciro bisa n'ibitari byiza mu gutangira amasomo n'umwizera, kandi koko bishobora gufata igihe kwigwa, ariko icyibandwaho ni ugusobanura, mu buryo bwumvikana (ahari tudakoresheje n’amagambo ya Teolojia), isano riri hagati y'ayo magambo atatu, n'ukuntu uko umuntu abona inyoko-muntu (anthropologie) bigira ingaruka ku buryo umuntu abonamo agakiza (soteriologie) n'uko tubona Kristo (christologie). Muri rusange ikivugwa ni iki, niba abona umuntu nk'uri hejuru, azakenera Imana buhoro. Dukunze kuvuga ku byerekeye ivugabutumwa ko izazimiye ari zo zigomba kubanza kwitabwaho ngo zitarurwe. Ariko ibi bijyana ku kwezwa cyangwa gukura. Iyo umuntu atabona inyoko-muntu mu buryo bwiza, ntashishikazwa no gukizwa kwayo. Niba adasobanukirwa neza ubunini bw'icyaha cye n'igitambo Imana yamutangiye, ntazagirira Yesu Kristo urukund rw’ikirenga kandi rutagira akagero. Ahubwo azashaka kuvuga ko akwiriye gukundwa n'Imana maze avume Imana igihe ibintu bitagenda neza.
Ni gute twakwiga iri somo mu buryo buciriritse bw'ubumwe mu guhindura abantu abigishwa? Nta gushidikanya twumvise abantu bavuga ngo, “Ndakeka ko hari ubwiza buke muri twe twese...” cyangwa ibisa n’ibyo. Ni wongera guhura n'umwigishwa wawe ukumva hari ubivuga, uzamubaze icyo abitekerezaho. Ese akeka ko ari ukuri? Kuki? Uhereye aho, ushobora kuvuga icyo Bibiliya ibivugaho.
Niba dufite ubumwe busanzwe bw’umwigisha/umwigishwa, dushobora gufata icyumweru cyangwa bibiri kuri buri ngingo - umuntu, icyaha, n’Umukiza. Ntibishobora kuba mu buryo burambuye, ariko ikintu cy'ingenzi ni ugusobanukirwa isano riri hagati y'izi ngingo kugira ngo umuntu agire imbonera-hamwe akoreramo mu gihe dukomeza iyi nyigisho. Ikintu kimwe bizamara ni ugukomeza ibyiringiro by'umwigishwa mu gakiza ke. Iyo asobanukiwe ko adashobora gukorera agakiza no kwemerwa n'Imana, ibyo bituma ava mu ntekerezo z'uko ashobora kugira icyo akora ngo atakaze agakiza ke. Ingingo zitandukanye zizigishwa zishobora na zo kwerekana kamere y'icyaha y'umuntu no kumutera kwishimira ubuntu bw'Imana bimugeza ku gukunda Kristo by’ikirenga.
Kamere nkora-cyaha y'umuntu:
- Itangiriro 1-3: - Ibi bice bivuga ku kuremwa, kugwa kw'umuntu, no gutandukanywa kwe n'Imana. Icyibandwaho ni ugutakaza ubumwe. Tuzi ko umuntu yaremwe mu ishusho y'Imana kandi ko bitari byiza ko Adamu aba wenyine, bityo Imana imuremera Eva. Bityo ubumwe tugirana n’abandi ni ingenzi kandi ubumwe bwacu n'Imana ni ingenzi. Wibanda ku by'uko icyaha cya Adamu na Eva mu busitani cyakuyeho ubumwe bwabo n'Imana, ari ko n'ibyaha byacu bikuraho ubumwe n'ubusabane byacu n'Imana.
- Yesaya 64:6: - Iki gice kitubwira ko imirimo yacu myiza yose ari imfabusa. Abantu akenshi bigereranya n'abandi maze bagakeka ko batandukanye n'abandi, ko ari beza kandi ko ibikorwa byabo biruta iby'abandi. Ariko igipimo cy'Imana ntikigira icyo bisa. Giteye ukwacyo. Bigereranijwe no gukiranuka gutunganye kw'Imana, ibikorwa byacu byose nta cyo biri cyo.
- Abaroma 1:18 nimirongo ikurikira na 3:21 n'ikurikira - Ibi bice byerekana ububi bw'umuntu no kutabasha gukorera agakiza kwe. Ibi byagombye kumutera gushima Imana ku byo yamugiriye.
Ukwera kw’Imana:
- Habakuki 1:13 - Imana ntishobora kugirana ubumwe n'icyaha.
- Yesaya 6 - Iki gice cyerekana impamvu. Kwerekwa ukwera kw'Imana ni ko kwatumye Yesaya yemera icyaha cye kandi bimutera kwihana no kwitanga.
Umurimo wa Kristo:
- Abaroma 5:8 n'imirngo ikurikira - Urukundo rw'Imana.
- Yohana 3:16 - Urukundo rw'Imana.
- Matayo 20:28; Mariko 10:45 - Inshungu.
Ibi si mu magambo arambuye uko biri kose, ariko iyo umuntu yumva icyaha cye no kwera kw'Imana n'ukuntu Imana irenga izo nzitizi, arushishwaho gushima no gukunda Imana bihebuje.
Kwisuzuma: Baza niba ashaka kwitangira umurimo w'ubumwe n'Imana no kwiga uko yakwerekana urukundo akunda Imana. Uru rukundo akunda Imana ni ishingiro ku bisigaye bindi
Uko tubyerekana
Bizagaragara bite ko dukunze Imana n'umutima wacu wose? Baza umwigishwa uko yerekana urukundo akunda inshuti ye y'umukobwa, cyangwa niba yarashatse, umugore we igihe bari bakirambagizanya. Niba yarafataga buri mwanya abonye ngo abe hamwe na we, mbese ntiyari akwiriye kubikorera Imana atyo?
Twamarana dute igihe n'Imana? Mu masengesho. Niba dukunda Imana urukundo rw’ikirenga, tuzakenera kuvugana na Yo ngo twubake ubumwe. Mubwire uko uvugana n'Imana, ibyo uvugana n'Imana, uko utegera amatwi Imana. Mubwire uko utegereza ibisubizo.
- Matayo 6:5 n'ikurikira, Luka 11:1-13 Isengesho ry'abigishwa nk'icyitegererezo cyo gusenga.233
- Ibyiringiro by'amasengesho asubizwa (Luka 18): Muvugane ku mugani w'umupfakazi watitirije. Muri uwo mugani umupfakazi w'umukene yagiye ku mucamanza mubi maze aramutitiriza kugeza aho yumviye ikibazo cye. Ni ngombwa gusobanukirwa ko uyu mugani uteye ukwawo. Imana itandukanye n'uyu mucamanza. Imana irakiranuka. Dutandukanye n'uyu mupfakazi. Turi abana b'Imana. Dufitanye isano n'Imana. Niba tutumva ibiteye ukwabyo tuzakeka ko Imana igomba gutitirizwa, kugishwa impaka cyangwa guhabwa ruswa kugira ngo amasengesho yacu asubizwe. Uyu mugani ntiwigisha ibyo. Imana ishaka gusubiza amasengesho y'abana bayo. Ducika intege kuko tudasobanukirwa igihe cy'Imana n'umugambi wayo. Tubaza ibibazo nka, “Ryari...Kuki bitaba ubu...Nigute washobora...?” Twibaza ku gukiranuka n'ubugwaneza by'Imana. Uyu mugani uvuga iby'ibintu bibiri: Imico y'Imana n'uko Imana ikurikiranya ibintu. Amasengesho atitiriza yerekana kwizera imico y'ibiranga Imana n'uko ikurikiranya ibikorwa byayo. Uyu mugani wigisha ko impamvu imwe y'ukuri yadutera kurekera aho gusengera ikintu ari ukugaruka kwa Kristo. (Umurongo wa 8) haravuga hati, “Ariko Umwana w'umuntu n'aza, mbese azasanga kwizera kukiri mu isi?” Iyo turetse kwizera ko amasengesho azasubizwa, tureka gusenga. Tuba twataye ibyiringiro. Nta kwizera tuba dufite. Vugana n'umwigishwa ikintu waretse gusengera cyangwa icyo we yaretse mwagombye kwongera kubyutsa. Imana ni Data udukunda ushaka ko abana be bakomeza kumusanga. Niba uri umubyeyi, wagombye guhita wiyumva aha.
- Umukristo mushya, cyane cyane utaramara igihe mu itorero atangiye gusenga, ashobora kugira ingorane nke za Teolojia mu byo asengera. Urugero: Ashobora gutangira ati, “Mana, njye ndi Niyonzima, ndi mu nzu ya Irabishohoje...Ndasaba ngo ube hamwe na njye igihe ndi...” Amasengesho nk'ayo ni ay'ukuri, nta cyaha ndetse ntagira igiciro. Ntuzamukosore ngo umusobanurire ko Imana izi byose kandi ko izi uwo ari we n'aho ari kandi ko Imana ibera hose icyarimwe kandi ko yadusezeranije kubana na twe iteka. Uko yiga inyigisho z’amahame, ahari azarekeraho gusenga atyo. Kandi iby'amahire, ukuri kwe no gutungana kw'amasengesho ye ntibizahinduka. Ni dutangira kumukosora no kuvuga tuti, “urayoba,” ntazongera kwishimira gusenga.
- Ubundi buryo ni ukumunyurira mu bice bivuga ku masengesho cyangwa kumubonera igitabo cyiza ku masengesho no kugisoma ukwacyo no kukivugaho muri hamwe.
Bityo, mu ntego yo kugira urukundo ruhebuje dukunda Imana, twavuze ku itegeko ryo muri Bibiliya ryo kugira urwo rukundo. Twavuze ko impamvu ibidutera ari yo kwishimira ibyo Imana y'ubuntu n'ubugwaneza yakoreye umutindi nka njye, kandi twavuze muri make uko twerekana urwo rukundo dukunda Imana mu kuganira na Yo. Amasengesho ni uburyo bwo kuvugana n'Imana, ariko se Yo ivugana ite na twe? Ni mu Ijambo ryayo.
Ikindi kintu kijyanye nabyo ni ukwerekana urukundo rw'Imana. Yesu aravuga ati, “Nimunkunda, muzitongera amategeko yanjye” (Yohana 14:15). Bityo, umwigishwa agomba kumenya amategeko yaYo, bivuga ko agomba kwitangira kumenya no kwumvira Ijambo ry'Imana. Igikurikiraho ni igisoza ukuvugana n'Imana byatangiwe haruguru. Iyo dusengera kuvugana n'Imana, bityo bumwe mu buryo ivugana na twe ni mu Ijambo ryayo.
Kwitangira Ijambo ry'Imana
Iyo umuntu akijijwe, ashishikajwe no guhinduka umwigishwa, kandi yarashikamye mu guhamya urukundo n'ubushake bw'ubumwe na Kristo, dushobora gushimangira ko Ibyanditswe ari amabwiriza Imana iduha ngo tuyimenye, tumenye ubushake bwayo ku bugingo bwacu n’uko twakunda Imana n'abantu. Akeneye gusobanukirwa umumaro w'Ijambo ry'Imana n'icyitegererezo mu kuryiga.
Umumaro
- Yohana 8:31. Kuguma cyangwa kwumvira Ijambo ry'Imana ni ikimenyetso cyo guhindura abantu abigishwa. Bitubatura kuva kuri Satani, icyaha, urupfu, n'ibindi. Iki ni cyo kibidutera. Yohana 14:15.
- Zaburi 119 ivuga amagambo menshi ku mumaro w'Ijambo ry'Imana n'inyungu zo kurikurikira. Nyura mu magambo amwe ashushanya yo mu Byanditswe nko kuvuga ngo Ijambo ry'Imana ni itabaza, inkota, n'ibindi.
- Zaburi 119 yerekana uko umuntu avugana n'Imana.
Imana ivugana na twe ku ruhande rw'ibumoso bw'iki gishushanyo mu isi yayo n'Ijambo ryayo. Ibi twabyise guhishurwa gusanzwe no guhishurwa kwihariye.
Tuvugana n'Imana mu ruhande rw'iburyo bw'iki gishushanyo. Amasengesho yacu ni igisubizo ku Ijambo ryayo, uguhishurwa kwayo. Kuyihimbaza kwacu ni igisubizo ku isi yayo, guhishurwa kwayo gusanzwe. Birumvikana ko dushobora no kuyihimbaza ku bw'ibintu twayizeho mu Ijambo ryayo, ariko akenshi guhimbaza kwo muri Zaburi ni ku byerekeye umurimo w'Imana mu kurema
Kristo ni We shingiro ry'ibi byose. Ni We guhishurwa kwuzuriyemo. Ni We utuvuganira. Twegera Imana muri Kristo. Dusenga mu izina rya Yesu. Muri Yohana igice cya 1 havuga ko umucyo waje mu isi kandi wari umucyo w'abantu... Yesu yari Umuremyi kandi yamurikiye buri muntu kumurema (guhishurwa gusanzwe) kandi yaje ubwe (guhishurwa kwihariye).
Igihe Satani ashaka kurwanya ubu buryo no kutuvana mu kuramya, ahera he? Mbese aza mu rusengero maze agatuma abadayimoni barogoya amasengesho? Si ko akunze kubigenza. Ibi byagombye gutuma abakristo barushaho guhagarara bakamurwanya. Afite amayeri menshi arenze ayo. Ahubwo, akorera kuvanaho uruhande rw'ibumoso rw'uru ruziga.
Ni gute Satani yarwanije guhishurwa gusanzwe? Guhishurwa kwihariye? Kristo? Imana?
- Muri ya nyigisho irwanya guhishurwa gusanzwe ivuga ko abantu baturutse ku nyamaswa (evolution). Iravuga ngo Imana ntiyigeze irema isi.
- Ku bw'ibitekerezo (rationalism), bivuga ngo Imana ntiyanditse Ijambo ryayo. Bibiliya si ukuri. Nta kuri kubaho. Ukuri si ukuri iteka, gusa n'ukuri.
- Kubwo kwagura ibitekerezo (liberalism) ngo, Kristo si Imana.
- Ku bw'ibitekerezo bivuga ngo umuntu ni umwimerere mu isi mbi (existentialism) bikomeza bivuga ko Imana yapfuye.
Satani azi ko aramutse akuyeho uruhande rw'ibumoso rw'iki gishushanyo, yatuma uruhande rw'iburyo rutagira umumaro kubera ko nta cyo twaba dufite dusubiza. Imigani 28:9 haravuga hati, igihe umuntu atazategera amatwi amategeko, n'amasengesho ye azaba ikizira. Niba ntategera amatwi uruhande rw'ibumoso, amasengesho yanjye ni ikizira kuri Yo. Niba tutavoma mu Ijambo ry’Imana, ntituzajya dusenga keretse igihe dushaka gusaba ikintu. Amasengesho yacu akwiriye kuba ibiganiro, si ukwivugisha dusaba. Bityo, niba tutagira uruhare muri ibyo biganiro, tuzagera aho duhagarara muri ruriya ruziga tutava aho turi. Iyo ni yo sano iri hagati y'Ijambo ry'Imana n'amasengesho.
- Koresha ikigereranyo cy'ikiganza cya ba “Navigators” (uyu ni umuryango wo guhindura abantu kuba abigishwa) mu kwerekana umumaro w'Ijambo ry'Imana n'ibintu bitanu dukeneye gukora ngo dukomere kuri ryo. Kuryumva (Abaroma 10:17), Kurisoma (Ibyahishuwe 1:3), Kuryiga (Ibyakozwe 17:11), Kurifata mu mutwe (Zaburi 119:1, 9) no Kuritekerezaho (Zaburi 1:2-3).
- 2 Timoteyo 3:16. Muvugane ku by'inyungu, kudacumura, guhumekwa n'Imana.
Uburyo bwo kuryiga
Twakoresheje ikigereranyo cyo kuzana uruhinja mu muryango n'ukuntu tutaruta turureka ngo rwiyiteho kuva ku munsi wa mbere. Dushobora gusubira ku rugero rw'uruhinja kuri iyi ngingo. Iyo umwana wawe yujuje umwaka avutse, ashaka kwigaburira ubwe. Ubwa mbere azakora amakosa. Azabura aho umunwa uherereye, abishyire mu mazuru, mu musatsi, mu matwi, n'ahandi. Dukunze gushaka kubimukorera kubera ko tubishoboye kumurusha. Ni kimwe n'umukristo mushya. Akeneye kwigishwa kwiyigisha ubwe. Ntakwiriye gutegereza igihe cyo kubaho kwe kwose inyigisho zo ku cyumweru gusa. Ubwa mbere ashobora kutabikora neza, ashobora gukora amakosa, ariko kubwo kubikora kenshi, azamenya kwigaburira ubwe.
Dukoresheje urugero rwo muri 2 Timoteyo 3:16, mwigishe iby'ishingiro byo kwiga Ijambo ry'Imana.
Kwigisha umuntu
Mbese iki gice kitwigisha iki? Igisha umwigishwa ibibazo yakwibaza: nde, iki, ryari, hehe, kuki, gute. Iyi ntambwe irimo kwitegereza mu buryo bwagutse, mu magambo arambuye icyo gice.
Kumwemeza ibyaha bye
Ni gute iki gice kitwemeza? Ni gute tuneshwa muri ubu buryo? Ni ibiki twareka gukora?
Kumutunganya
Ni ibiki dukeneye gukora? Bibiliya nta na rimwe iduha itegeko (kwemeza ibyaha) itaduhaye n'iryo kwuzuza aho iba igize icyo ikuye mu bugingo bwacu.
Kumuhatira gukiranuka
Bizagaragara bite ni dukora neza? Gukiranuka kuzasa gute mu bice bitandukanye byo mu bugingo bwanjye? Tugiye kuvuga kuri bimwe mu bigaragaza umwigishwa bikurikira.
Howard Hendricks yigisha isomo ry'Uburyo bwo Kwiga Bibiliya (Bible Study Methods) muri Dallas Theological Seminary, avuga ku ntambwe enye z'ibanze: Kwitegereza, gusobanura, gushyira mu bikorwa, isano. Izi ntambwe uko ari enye zo muri 2 Timoteyo 3:16 zisa n'intambwe zo mu isomo rya Hendricks.
Kwisuzuma: Baza umwigishwa niba yakwitangira kujya amara iminota 30 buri munsi wenyine, asoma kandi yiga Ijambo ry'Imana. Musabe kwitangira guterana na twe buri cyumweru kugira ngo tujye tubikorera hamwe. Ubwa mbere, mwereke uko yakorera muri za ntambwe uko ari enye. Hanyuma mu byumweru bikurikiranye, buri muntu yige igice wenyine hanyuma muvugire hamwe ibyo buri muntu yakibonyemo. Uko tuza kureba ibisigaye biranga guhindura umuntu umwigishwa kandi uko twiga imirongo ijyana na byo, twagombye kumufasha kwiga uko akoresha ubu buryo bwo kwiga Ijambo ry’Imana.
Na none, uko umwigishwa areba mu Ijambo ry'Imana bizamufasha ubwe no kumufasha kubona ibintu akeneye guhindura. Kimwe muri byo ni imyifatire ye kuri we ubwe. Bityo ikimuranga gikurikira ni:
Kwiyanga
Itegeko ryo kwiyanga ubwacu riri muri Mariko 8:34. Amagambo asa n’aya ari muri Matayo 10:38 na Luka 9:23. Ibi bice bigenewe abantu bose n'abigishwa. Bityo, kwiyanga ni ngombwa ku gakiza no kwezwa. Pawulo yaranditse mu Bagalatiya 3 ko tubaho mu bugingo bwa gikristo mu buryo bumwe n’ubwo twatangiyemo ubugingo bwa gikristo. Ni yo mpamvu Yesu avuga bimwe ku batizera n'abizera. Bivuga iki ngo, mukikorera umusaraba mugakurikira Yesu?
Umuntu ashobora kugenga ubugingo bwe no kwanga kunywa ibisindisha cyangwa ikawa, cyangwa kunywa itabi, cyangwa kurya inyama, kubyina, kujya muri za sinema, kureba televiziyo, kudatwara imidoka, n'ibindi. Ese uko ni ukwiyanga? Yego. Ni ko kwiyanga Yesu avuga se? Oya. Kwiyanga Bibiliya yigisha si ubugingo bwo kwibuza ibintu cyangwa kubabaza umubiri.
Abagalatiya 5:16 n'imirongo ikurikira ni igice cyiza cyigisha icyo iryo hame rishingiyeho. Iki gice kitwereka ko kwifuza kw'umubiri gutandukanye no gushaka kw'Umwuka Wera. Ni yo mpamvu tugomba kugira ibyo twigomwa. Hari intambara hagati y'imirimo ya kamere - ibyo dukora – n’imbuto z'Umwuka - ibyo Imana ikorera muri twe.
Kwiyanga birimo kwigomwa no kugabanya kurarikira gukora ibintu tubitewe na kamere kwacu. Ibyo dukunze gushaka ni ukwiyoborera ubugingo bwacu, ibintu bidukikije n'abantu badukikije kugira ngo twumve twishimye. Umuntu ujya muri monasiteri, ureka kunywa inzoga, ureka itabi n'abagore akoresha kwiyoborera ubugingo bwe abikora mu buryo bwa kamere. Ariko uko si ukwiyanga Yesu avuga.
Biratangaje gutekereza ku bamonaki na za monasiteri. Simpamya ko Imana mu by’ukuri ikunda ubugingo nk'ubwo. Ishaka ko tuba mu isi ariko ntitube ab'isi. Ariko, turetse ibyo, Imana yakoresheje abamonaki mu mateka mu kurinda Ijambo ryayo ryanditse, mu kurihindura mu zindi ndimi, n'ibindi. Byerekana gusa ko Imana ishobora kudukoresha nubwo twaba turi ibirema muri Teolojiya yacu cyangwa mu kuyishyira mu bikorwa.
None ni kwiyanga ki arimo avuga? Dukeneye guhangana n'ibintu bitatu:
- Kuba abo turi bo nyakuri - Mbere y’uko tubasha kwiyanga ubwacu dukeneye kwimenya ubwacu.
- Kwiyanga ku bw'Imana.
- Kwiyanga ku bw'abantu.
Uko turi nyakuri
Mbere y'uko twiyanga by'ukuri dukeneye kwimenya by'ukuri. Abantu akenshi barikabiriza mu buryo bubiri bw'uko bari. Bashobora kwisuzugura cyane cyangwa kwikuririza cyane.
Abaroma 12:3 ni igice cyiza mu gutangira iyi ngingo.
Mu mezi make ashize nagiye mu giterane cy'Ubugingo Buhinduwe kandi cyari cyiza cyane. Bavuze ku ngorane zo kuba abo turi bo nyakuri. Umwe mu bigishije yerekanye ko hari ibyo twese dukeneye bigomba kubonerwa ibisubizo. Dukora ibikorwa ngo tubashe kubisubiza. Uko igihe kigenda, dukomeza gukora ibyo bikorwa byadutunganiye maze bigahinduka akamenyero. Nyuma y'igihe, ibyo bikorwa bihinduka ibisanzwe kandi tureba ku bikorwa byacu tugatangira kwiha ibituranga dukurikije ibyo dukora. Abantu bamwe bafite kamere isa n'ikora neza ndetse bagira ibibaranga. Abandi bafite kamere isa n'idakora neza - ahari barihangana birenze urugero, barakara birenze urugero, n'ibindi. Kamere yabo ntikora neza maze bagatangira kwitekereza nabi. Icyo dukeneye ni ukwiyumva dukurikije abo turi bo muri Kristo. Abo turi bo bishingiye ku bumwe dufitanye n'Imana.
Dukwiriye gukora inyigisho ku by'uko umuntu ateye ngo twige imyifatire mibi itandukanye umwigishwa ashobora kugira. Mubaze ibibazo bimusaba gusobanura uko yibona. Igihe yibonyeho umuco abona ko ari uwo hasi cyangwa uwo hejuru, twamwereka ibice byerekana uko umuntu ateye mu buryo buringaniye.
Kwisuzuma: Saba umwigishwa gusuzuma ibitekerezo bye mu byumweru biri imbere ngo urebe niba agambiriye imyifatire mibi maze umufashe gutekereza mu buryo bwiza. Hanyuma ujye ku mumaro wo kwiyanga kandi umwereke uko agomba kwiyanga mu buryo bubiri: ku bw’Imana no ku bw’abauntu.
Kwiyanga ku bw’Imana
Twavuze ku bya kamere n'uko itandukanye n'ibyo Imana ishaka gukorera muri twe binyuze mu mbaraga z'Umwuka Wera. Ni ngombwa gusobanukirwa ibyifuzo byacu bidahaga byo kuyobora buri kintu cyo mu bugingo bwacu - ibyo duhura na byo n'abantu. Umwigishwa akeneye kurekera Imana ubuyobozi hanyuma agakurikira ubuyobozi bwayo. Kubera ko Imana yerekanye urukundo rwayo kuri twe kandi ikaba izi byose, ishobora byose, n'ibindi, dukeneye kwiyanga no kwishyira munsi y'ubutware bwayo.
Imirongo:
- Hosea 2:57. Gomeri yagerageje gushakira ubugingo mu bumwe budakurikije amategeko. Tugerageza gushakira ubugingo mu buryo nk'ubwo, cyangwa mu butunzi, ibyubahiro, n'ibindi. Imana ihagarika ibyo tugerageza kugira ngo itwiyegereze. Erekanisha urugero rw'ibisubizo bya Gomeri na Hosea iri hame mu magambo arambuye. Vuga uko, wowe umwigisha, wumvise iri somo. Hishura uko ugerageza gushakira ibikunezeza ahatari mu Mana. Imana yahagaritse ite ibyo wageragezaga gukora ushakira ubugingo ahatari muri Yo?
- Yeremia 2:13. Ibitega bitobotse byerekana ibyo tugerageza bipfuye byo gushakira ubugingo ahatari mu Mana. Ntibikomeza amazi.
- Ubugingo bwa Yakobo ni urugero rukomeye rw'umuntu wamaze ubugingo bwe bwose agerageza kuyobora ababanaga na we. Yageze aho aratsindwa (mu gukirana n'Imana kwe) maze Imana ibasha kumuha imigisha.
- Matayo 6:24-7:11 herekana ko Imana ari Data wa twese wo mu ijuru kandi ko atwitaho. Niba umuntu atizera ibi, ntazigera yiyanga (ni ukuvuga kumurekera ubuyobozi). Ntazarorera kugerageza kuyobora ubugingo bwe. Muvugane ku byo kwiringira ubutunzi n'impamvu tutishingikiriza kuri Data wa twese wo mu ijuru udukunda kandi uzadukorera ibyiza.
- Ubu buryo bwerekeye Imana bwo kwiyanga ni ngombwa ngo dusohoze amategeko ya Kristo yo “kumukurikira”ari muri Matayo 16:24; Mariko 8:34 na Luka 9:23.
- Luka 9:57-62 herekana kwiyanga mu kwigomwa aho kuba heza, kwigomwa kwiyitaho, kwigomwa umuryango kugira ngo ukurikire Kristo. Mubwire icyo ibyo bishobora kuba bivuze ku mwigishwa.
Kwisuzuma: Baza umwigishwa niba yemera kurekera aho kugerageza kwiyoborera ubugingo bwe, akiringira ko Imana imuha byose, agakurikira ubuyobozi bwayo. Mubaze gusuzuma niba yumva aboshywe n'ibintu by'iyi si nk'umuryango, gutura heza, ubutunzi, n'ibindi. Yumva ate ibyo kuba umumisiyoneri, n'ibindi? Niba tudafite ubushake bwo kugenda, birashoboka ko tuboshywe n'ibintu “byacu.”
Kwiyanga ku bw’abandi
Ubundi buryo umubiri ukora ngo uyobore ibiwukikije ni ukugerageza kuyobora abantu. Nubwo ibi ari bimwe mu byo tugomba guha Imana ngo ibiyobore, uko tubana n'abantu bigize igice cy'ingenzi mu bugingo bwacu dukeneye kwitaho mu buryo burambuye.
Biri muri kamere yacu gushaka kuyobora abandi ngo tugere ku byifuzo n'intego byacu ngo tunikingire ibitubabaza.
Hari uburyo bwinshi dushobora gukora ibi:
- Dushobora kwiheza - kwigunga, kwitekerezaho, guhugira mu mishinga, ubukorikori, umurimo, ibyo umuntu akunda gukora byose ni uburyo bwo kwitandukanya n'abandi kugira ngo batatubabaza.
- Dushobora gutwara abandi - mu gutegekesha igitugu, kubasaba byinshi, gutegekana ubukana, gutera abantu ubwoba (ahari mu buryo bwo gusaba ko abantu bamenya byose cyangwa bakurikiza amahame, mu kubavuzaho induru cyangwa kubatuka, cyangwa kubahamya icyaha).
- Dushobora kuba abihagije - kuba abashaka gukora byose mu buryo butunganye, abakurikiza amategeko, n'ibindi.
- Dushobora kuba abakora ibyo twikundira - abahubutsi, abahutiraho, abakunda gupfa kugura ibintu, abakunda kurya hanze ibihenze, abakunda gusinda, n’ibindi.
- Dushobora kuba abatababazwa n'abandi - batagira icyo bitaho, batita ku bintu, abatagira impuhwe.
- Dushobora gusuzugura ubutegetsi - kudafatanya n'abandi, kutemera kwigishwa, kujya impaka, kutava ku izima, n'ibindi.
- Dushobora kuba ababona byose bidashoboka - iyo dutegereza iteka ibibi, ntitubabazwe n'uko ibintu byaza ari bibi, cyangwa se ntitwemera ko twababaye.
- Dushobora kuba abajora abandi - kubona iteka amakosa ku bandi cyangwa kuri twe.
Ubu ni bumwe mu buryo dushaka gukoresha abandi no kubayobora.
Twavuze iby'uko kamere irwanya Umwuka; iyi mico itandukanye n'imbuto z'Umwuka zivugwa mu Bagalatiya 5:22. Twumva kenshi bavuga ngo, “Nkunda kwiheza, cyangwa nkunda ibintu bitunganye...” nk'aho ari byiza, kandi nk'aho bisobanura ibyo dukora. Ariko ntabwo ari byiza.
Dukeneye kumenya kwiyanga, kureka gushaka kuyobora abo tubana, no kureka ibyo gushaka kwirinda ibidukikije. Iyo turetse gukora ibi bintu biri haruguru tusigara dushobora kugirirwa nabi - ariko aho ni ho Imana idushaka. Aho ni ho ishobora kudukoresha kurushaho. Soma Abaroma 12. Igice cyose cyerekana ko dukeneye kwitangira ibyiza by'abo tubana kugira ngo dufashe abandi. Bivuga iki kwitanga?
Iki ni ikintu kidakunze kwumvikana. Akenshi abantu bafata kwitanga nk'igikorwa cy'umugaragu, cy'ubugwaneza. Nubwo n'ibyo birimo, umuntu ashobora kuba uwubaha cyane maze agakora nk'igitebo kiyora ivu atagirana ubumwe n'abandi. Abantu bashobora no gukora ibikorwa byo “kwitanga” nk'abagaragu kandi bafite imyifatire nk'iy'abahorwa Imana ibatera kubabara no kwiheza bakigunga. Impamvu yo kwitanga ni ukugira ngo twinjire mu bugingo bw'abandi tubashe kubafasha gukura. Yesu atubera urugero. Yaje mu isi kudupfira kugira ngo tubashe kugira ubumwe na We. Igitambo cye cyari ugushaka kwangwa, kubabazwa no gupfa kugira ngo atweze.
Imirongo:
- Abefeso 5:25 n'imirongo ikurikira: Kristo ni We rugero rwacu. Erekana uburyo ibi bishobora gukorwa mu bumwe nko gushyingiranwa. Urugero: ubushake bwo kujya mu biganiro bikomeye n'uwo mwashakanye cyangwa kumwereka amakosa ashobora kumubabaza (ubusobanuro nyakuri bw'igitambo) mu magambo akomeretsa, cyangwa kutamusubiza, n'ibindi bishobora gukurikiraho iyo uwo mwashakanye atabasha kwihanganira kumwereka amakosa ye. Cyangwa gusekwa igihe umuntu ahishura ibyiringiro cyangwa ubwoba. Igice cy'Abefeso 4:30 cyerekana ko bitera Umwuka agahinda iyo tutabana n'abandi neza. Bityo, kwiyanga bivuga kwigomwa ukwirinda nashakaga no kwigomwa gushaka kuyobora umugore wanjye.
- Kuva 20:12-17: Kuki amategeko menshi atubuza? Kubera ko gukunda abandi birimo kwirinda. Muvugane impamvu. Koresha Matayo 5-7 gusobanura byuzuye amategeko cumi y'Imana.
- Abaroma 14: Itegeko ry'urukundo - kutarya, kutanywa, n'ibindi kubwo kuzirikana abandi ugira ngo batagwa. Uburyo tugomba kwiga iyi ngingo hamwe n'umwigishwa mu buryo bwa gicuti ni ho ibyo kunywa inzoga bizamo.
Kwisuzuma: Baza umwigishwa niba afite ubushake bwo kugira icyo akora yigomwa no kwigomwa ibyo kamere ye irarikira kubw'ibyiza by'abandi.
Kwiyanga kubw'Imana n'abandi ni ngombwa cyane. Twatangiye tuvuga ibyo kugira ibituranga biboneye. Niba dukura ibitugaragaza cyangwa umutekano mu mafaranga dufite mu mabanki cyangwa ukuntu abandi batwitwaraho, ntidushobora guhagarika kugerageza kuyobora ubugingo n'abandi bantu. Igitangaje rero ni uko tudashobora kwiyoborera ubugingo bwacu cyangwa ubw’abandi. Ntibishoboka. Ni yo mpamvu hariho abantu bo kubabarirwa bahora bafite ubwoba bwo guterwa, bwo gutana n'abo bashakanye, bwo gufatirwa mu biyayura umutwe binyuranye, n'ibindi.
Uko umwigishwa atangira kugerageza kwiyanga no kugerageza kwerekana urukundo akunda abandi, azasanga afite ingorane nk'izo Pawulo yari afite mu Baroma 7. Uyu wagombye kuba umwanya mwiza wo kuvugana ku ruhare rw'Umwuka Wera mu kumushoboza kwiyanga no gukora ibyo ashaka gukora. Ubusobanuro bw'Abaroma 6-8 na kamere zombi, iya kera n'inshya bigomba gukurikirana. Mu Baroma 6 hari imyifatire ya kamere ya kera n'imyifatire ya kamere nshya kandi ntitwifuza kugengwa na kamere ya kera. Mu Baroma 7 tubona ko tudashobora guhitamo kwumvira kamere nshya, ariko ntidushobora kubikora ku bwacu. Abaroma 8 hatwereka ko dukeneye Umwuka. Koresha n'Abagalatiya 5:16, Abefeso 5:18 mu kwerekana uruhare rw'Umwuka Wera.
Iyo duhagaritse ibyo kuyobora abandi tukabareka ngo biyobore, bituma tubasha kubona umwanya wo gukunda abandi kandi bikatwerekeza ku kituranga gikurikira...
Kwerekana urukundo dukunda abandi
Iri hame rituruka kuri Yesu igihe yavugaga amategeko mu nshamake n'amategeko yo gukunda Imana no gukunda mugenzi wawe muri Matayo 22:39 n'inshamake ya Pawulo mu Bagalatiya 5:14; Abaroma 13:8 n'ikurikira.
Ibice:
- Umusamaritani Mwiza (Luka 10:25-37) ni kimwe mu bice nkunda mu kwerekana ko isano riri hagati yo gukunda Imana no gukunda abantu ari wo mugani w'Umusamaritani Mwiza. Nubwo umutambyi n'Umulewi bari bavuye gusenga Imana (gukunda Imana), banze gufasha uwari akomeretse (gukunda abantu) kandi berekanye mu buryarya bwabo ko badakunda Imana. Uwerekanye ko akunda mugenzi we, yerekanishije ibikorwa ko akunda Imana nyakuri kurusha umutambyi n'Umulewi kandi ni we wari mu bwami bw’Imana.
Baza umwigishwa icyo byaba bivuga gukunda mugenzi we kandi umushishikarize gusobanukirwa kurushaho uko yumva mugenzi we uwo ari we. Mwigishe uko ihame ry'urukundo rwa bagenzi bacu rikora mu nzego nyinshi zo mu bugingo bwacu. Inzego twibandaho zigomba kwerekera ku byo umwigishwa akeneye.
Abefeso 5:18 n'ikurikira haduha urutonde rwiza rw'ibi: Haravuga hati, mwuzure Umwuka kandi ni twuzura Umwuka bizahindura imibanire yacu mu itorero, mu bashyingiranywe, imibanire n'abana, n'ababyeyi, n'abo dutegeka n'abadutegeka.
Itorero
- Impano z'Umwuka - Abaroma 12, 1 Abakorinto 12, Abefeso 4. Intego y'impano zacu ni gufasha/gukunda abandi mu mubiri nk'uko twabibonye mu isomo rya kabiri.
- Ubumwe - Abefeso 4:1 n'ikurikira, 1 Abakorinto, Abaroma 12.
- Guca imanza - Matayo 7:1 n'ikurikira. Amaze kuvuga uko amategeko agomba gushyirwa mu bikorwa mu buryo burambuye kurusha Abanditsi n'Abafarisayo, Yesu yaravuze ati ntimugacirane imanza. Ingorane z'ibyo dusobanukirwa ni uko ducira imanza abadasobanukiwe nka twe. Uko ni ko umutima w'umuntu uteye. Iyo dutekereje ku gukunda, dukunze kunenga undi wundi udakunda uko twumva. Ntimugacire abandi urubanza ntibivuga ngo ntugatoranye, ahubwo bivuga ngo ntugace urubanza, ntukanenge.
- Igihano cy'Itorero - Matayo 18: Ishyiramo uburyo bwo guhangana ariko intego ni ukugarura ubwumvikane - kwihana no kubabarirana.
Umuryango
- Isano ry’umugabo/umugore - Abefeso 5-6. Iby'urukundo, ibitambo, ubutware, kwicisha bugufi.
- Kwahukana no kwongera gushaka - Matayo 5:32; 19:9; 1 Abakorinto 7; Ibyo kwitanga, kubabarira no kugarura ubwumvikane.
Umugaragu utababarira (Matayo 18:21 n'ikurikira). Kubabarira bivuga guhanagura umwenda no kutagerageza kurihisha umwenda. Niko turi babi nk'abacumuye tukishimira imbabazi z'Imana zitubashisha gukora ibyo. Ndahamya ko kwahukana kwinshi ari ingaruka yo kutabasha kubabarira. Kandi sinkeka ko ari impanuka kuvuga ku kwahukana muri Matayo 19 byakurikiye umugani w'umugaragu utababarira.
Kwisuzuma: Mubaze uwo atababariye maze umusabe uko abyumva n’uko yabyumva amubabariye kandi umushishikarize kubikora.
- Abana - Gutegeka 6; Abefeso 6; Imigani - kwigisha, igihano,
- Ababyeyi - kububaha, uruhare.
Umurimo
- Imibanire n'abadutegeka (Abefeso 6). Urugero rwo kwumvira no gukiranuka bya Yosefu.
- Imibanire n'abo dutegeka - Urugero rwo kwitanga kwa Nehemiya no kwanga gufata ibirenze ibyo yari agenewe.
- Imibanire n'urungano (Matayo 18:21 n'ikurikira). Urugero rw'umugaragu utababarira - dushobora kubabarira kuko twababariwe.
- Kuba inyanga-mugayo ku murimo - Imigani.
- Gukorana umwete - Gukorera umukoresha wacu uko dushoboye, kutiba uwo dukorera - Imigani.
Isi
- Uruhare ku butegetsi - imisoro, akazi ka gisirikari (Abaroma 13).
- Uruhare mu kwohereza abamisiyoneri (Matayo 28:19-20). Kwamamaza Ubutumwa kwo mu Byakozwe uko intumwa zakwiraga mu isi.
Muri gahunda yacu yo guhindura abantu abigishwa, kwerekana urukundo ni iby’ingenzi cyane
Ingingo zihariye
Bitewe n'ibyo umwigishwa akeneye dushobora gukoresha ibikurikira haba nyuma cyangwa hagati, uko bigiye biza, guhangana n'ibyo ahura na byo byihariye cyangwa ingorane ahura na zo. Bizafata amezi menshi kwiga izi ngingo, ariko dushobora no gufata igihe mu kwiga uko twahangana n’ibi bikurikira:
- Ahari wafata igitabo nko Gukurira muri Kristo (Growing in Christ) cyanditswe na ba Navigators (Umuryango wo guhindura abantu kuba abigishwa) berekana inyigisho nyinshi z’amahame y’ibanze bagatanga imirongo myinshi ijyana na buri hame- remezo. Ingingo zitavuzwe aha zishobora kwigwa.
- Kubera ko twakunze kujya twiga umurongo umwe cyangwa igice kimwe mu mezi make ashize, dushobora kumwigisha uko yahinira mu magambo make ibitabo bimwe byo muri Bibiliya nko mu 1 Abatesalonike, Habakuki, Hagayi, n'ibindi.
- Niba yarashatse twashobora gusomera hamwe igitabo nko Kwubaka Urugo (The Marriage Builder) cyanditswe na Larry Crabb gisobanura neza ibyo kugenga abandi n'umurimo w'Imana
- Ahari wakoresha igitabo nk’ Urukundo Rushize Amanga (Bold Love) cyanditswe na Larry Crabb mu kuvuga uko umuntu akora mu ngorane z'ababyeyi, abashakanye, n'abandi, kandi kikavuga ku birushijeho ku byo kubabarira, kubwirana amakosa, n'ibindi.
Umusozo
Nubwo uru ari urutonde no kugira inama ku kuntu umuntu yakurikiranya ingingo, buri mwigishwa ni umwimerere, n'ibyo akeneye byihariye, uko yabayeho, n'ibindi. Ntidushobora gupfa guha umuntu urutonde rw'ibintu ashobora gukora ngo arangize ingorane ze. Ingorane ze zizarangizwa cyangwa se zizasubizwa neza ni aramuka afashe ibi biranga umwigishwa byose biri haruguru aha.
Ibuka, 90% y'ibyo umwigishwa yiga biva mu byo umwigisha yabonye mu bugingo bwe aho kuva mu byo yigisha. Dukeneye kwibanda ku kuba inshuti ye maze tumureke arebe uko dukora ibintu, uko twiga, uko dusenga, uko dukunda, n'ibindi. Ntuzapfe kumwereka ukuri, mufashe gukora ubwe.
233 For a discussion of Luke 11:2-4 and the disciples' prayer, see Part 2, Lesson 8.
Related Topics: Basics for Christians


c: text/html

text:
Intangiriro:
Mu rurimi rw’igifaransa, baravugango: “Les mêmes causes engendrent les mêmes effets, si maintenant vous trouvez une anomalie dans les effets produits par les mêmes causes, il faut aller chercher cette anomalie dans les causes qui leur ont donné naissance.” Umuntu agenekereje mu rurimi rwacu twabisobanura muri aya magambo: “Impamvu zisa zitanga ibisubizo bimwe, noneho iyo habonetse ibintu bidasa mu bisubibizo byatanzwe n’impamvu zimwe, ni ugushakira icyabiteye ku mpamvu biturukaho”.
Iyi nkuru nyanditse ndi Umuhutu, nitwa Rubona-Rwa-Nzoga kandi ntuye Rubona-Rwa-Nzoga ya Murambi hafi y’u Mubari wa Byumba aho biciye Mutagatifu Nyirabiyoro, akaba Umuzigaba w’UmuHima-Tutsi, wari Umugabekazi w’u Mubari wa Kabeja ,akaba yarakiriye Ibimanuka mu gihe byazaga mu Rwanda nyuma ibyo bimanuka bikazamubera bya ntibitura. Mu bitekerezo byanjye nkaba nitwara nk’Abazigaba bahisemo kuba Abahutu, nyuma y’urupfu rwa Biyoro na Nyirabiyoro ubwo bakinjwe nk’ibitungwa, hali ahagana mu mwaka w’ i 1725 ubwo umuvuduko (chronomètre) w’umuvumo watangiraga ku gihugu cy’u Rwanda ugasingira akarere kose!
Mu mashyaka nta shyaka mbamo, iryanjye ni irizadusubiza igihugu cy’amata n’ubuki nkuko byahoze kera Ibimanuka bitaraza, bigatuma ubumuntu buyoyoka mu ba Banyarwanda. Impamvu nakunze kwibanda ku nkomoko, ni uko mba nibutse ko hari umuririmbyi wavuze ati: “utazi iyo ava ntamenya iyo ajya”. Hari n’umugani wa bene wacu bo mu burasirazuba bw’Afurika uvuga ngo” Niba uri munzira ugenda, ukaba utakibona neza aho ujya, hagarara, nyuma usubire iyo wavuye”. Ni byiza ko mu nyandiko irambuye nageza ku basomyi, ubushakashatsi nakoze kugira ngo numve iby’urwango rwabaye karande mu Banyarwanda b’ingeri zose, mu moko yose, mu turere n’indi migirire iteye isoni.
A. Inkomoko y’u Rwanda hakulikijwe ubumenyi bw’isi (Géologie)
Imana Rurema yaremye ijuru n’isi harimo n’igihugu cy’u Rwanda, iraruringaniza, iruha imisozi n’ibisiza, iruha ibiyaga n’inzuzi, iruha amashyamba n’ibirunga. Urwanda ruli mu muhora (fossé) wicukuye ubwawo mu misozi yatumburutse muli Afurika yo hagati werekeza iburasirazuba, hakaba hashize imyaka hafi milliyoni 65 ibyo bibaye, uwo muhora akaba ariwo witwa Graben nini y’Afurika (Grand Graben Africain), ukaba uturuka muri Afurika y’epfo muri za Malawi, uwo muhora wagera hafi y’u Burundi ukigabanya mo ibice bibiri, kimwe kikaba kigizwe n‘ umuhora w’uburasirazuba uca muli Kenya na Tanzaniya aliwo witwa Rift Valley harimo ikiyaga cya Victoria ( Nyanza) ukaba ukomeza ukagera no muri Etiyopiya ukagarukira ku nyanja Itukura.
Hali n’igice cy’uwo muhora cy’uburengerazuba cyitwa Albertine kirimo ibiyaga nka Kivu, Edouard (Rwicanzige) na Albert (Ntanzige), ibyinshi muli ibyo biyaga bikaba bikungahaye kuli petrole n’amabuye y’agaciro, ubwo bukungu akaba aribwo buduteza iyi nyazi y’intambara kubera ba bagabo basa n’impinja bahora baburalikiye. Hashize imyaka igera kuli milliyoni 5 igice rwagati cy’uwo muhora cyaratangiye kwika, inkengero zawo zitangira gutumburuka (kujya hejuru). Ni ho havuye isunzu rya Congo Nil mubona ubu ngubu ritandukanya amazi y’uruzi rwa Kongo n’urwa Nil.
Ivuka ry’ibirunga ryahinduye imitembere y’Amazi mu Rwanda
Mu karere k’ibiyaga bigali, haje kuvuka ibirunga, hakaba hashize imyaka hafi miliyoni enye (4) nkuko tubikesha ubumenyi bw’isi ( Géologie) hali mu bihe bita Miocène-Pliocène.
Amazi y’uruzi rwa Kongo
Mu gihe ibirunga byarukaga byakoze urugomero (barrage) rwabanje kwifungira i Cyangugu nyuma rwongera kwifungira i Goma, ikiyaga cya Kivu uko tukizi ubu, kiba kiravutse. Urwo rugomero rwahinduye imitembere y’amazi muri ako karere ka Kongo Nil. Mbere ikiyaga cya Kivu n’imigezi yacyo yose byatembaga bijya muli Nil binyuze mu kiyaga cya Edouard, ibirunga bimaze kuvuka, Amazi y’ikiyaga cya Kivu n’imigezi yacyo yose byahise bifata inzira igana mu kiyaga cya Tanganyika biciye mu mugezi wa Rusizi ubundi byose bikisuka mu mugezi wa Kongo biciye mu mugezi wa Lufira wo mu gihugu cya Kongo.
Amazi y’uruzi rwa Nyabarongo
Mbere y’uko ibirunga bivuka, umugezi wa Nyabarongo watembaga ujya i Buganda unyuze mu nzira tuzi ubungubu y’umugezi wa Mukungwa. Aho hali ikibaya kinini cyazimiye kubera ivuka ry’ibirunga. Amazi yanyanyagiye (inondation) mu bisigara bw’icyo kibaya ni yo yaje kubyara ibiyaga bya Burera na Ruhondo. Nyabarongo ibuze inzira yo gukomeza ijya mu Bugande, igice cyayo cyagarutse inyuma gihinduka Mukungwa, gihura n’ikindi gice kiva ku Gikongoro bihurira i Ngaru ya Gitarama aho bita mu nkokora ya Nyabarongo ( coudes).
Ibyo byabaye bashize imyaka hafi miliyoni enye. bityo uturere twinshi tw’u Rwanda turushaho gutohagira. Nyabarongo ikomeza urugendo rutali rusanzwe igana i Kigali ubundi ijya guhura na Akanyaru bihinduka Akagera gafite amazi menshi kurusha mbere. Ubu rero niko gakomeza kajya i Bugande kabanje kunyura mu Mubali wa Kabeja.
Ibihe bihora bihinduka iteka
Kera, ni ukuvuga ahagana mu mwaka w’1725 nyuma ya Yezu, u Mubali wa Kabeja wali utuwe cyane utaruma ngo uhinduke Parike y’igihugu; kandi halimo ikiyaga kini cyitwaga i Gishamba kikaba cyari gifite n’ikirwa cyitwa Ishango ari nacyo cyali umurwa mukuru w’u Mubali.
Abazigaba Hima-Tutsi bari bimuye umurwa wabo mu kinyejana cya 15, impamvu bawimuye ni uko Ibimanuka mu gihe cyo ku ngoma ya Yuhi II Gahima (1444-1477) byagabye ibitero biyobowe na Zuba mwene Gitore bikica Cyubaka mwene Nyabikezi Umwami w’u Mubari, wali ufite umurwa mukuru ahitwa Mu-Mironko-ya-Nyagasiga, bafite n’inzu y’ubwami i Kiziguro hafi ya Murambi na Muhura muri Byumba. Ibimanuka byishe umwami Cyubaka binamutwara ikimasa cy’imihango ( taureau rituel ) n’ingoma y’ubwami bw’Abazigaba Sera I. Amateka atubwira uburyo Ibimanuka byaje no kubasanga no ku Ishambo, babakorera irya mfura mbi bikabaviramo kuvumwa (reba veritasinfo -umuvumo wa Nyirabiyoro):
Abantu bashobora kwibaza impamvu akarere k’ Umubari kahindutse ubutayu:
Burya koko imana ishobora byose. Dore amagambo Mutagatifu Nyirabiyoro yasize abwiye Umwami Kigeli wa III Ndabarasa nkuko yabitumwe n’Imana ubwo yali amaze kumuha inzoga y’ubuki (inkangaza) kandi Umwami Yuhi wa IV Mazimpaka yali yarayici inzoga y’ubuki mu mihango kuko yigeze kuyinywa agasinda bigatuma yica intore zali zamutaramiye bityo iyo nzoga akayita “ngunge”. Nyirabiyoro yabimubwiye muri aya magambo: “Murica abantu nk’ibitungwa, Umenye ko imitungo iturutse ku buhemu ntacyo imarira umuntu”, Nyirabiyoro yongeraho ati: “Umpaye ingunge nali umwami nkawe? Nanjye nkugunze iliza ya Mubari ho mu Mazinga, aho yimiraga mu Kiraro”.
Imana ishobora byose, izi umubare w’imisatsi ili ku mitwe yacu, ivuga limwe ibyo ishatse bikaba. Ibyo yatumye byarabaye. Umubari warumye. Abatembereye muri pariki yacu, bagiye babona imivumu yashaje, yerekana ko higeze guturwa.
Biracyaza
Mubigejejweho n’Umusomyi wa VERITASINFO
w’i Rubona - rwa - Nzoga ya Murambi / Byumba

robotstxt: allowed

filter: keep


text:
Guverineri w’Intara y’Amajyaruguru Musabyimana Jean Claude, yasabye abayobozi bo mu nzego z’umudugudu, utugari n’imirenge guharanira kuba inyangamugayo, kugira ngo babashe kuzuza inshingano zabo uko bikwiye.
Ubu butumwa yabugejeje kuri aba bayobozi ubwo yabasuraga mu itorero barimo mu murenge wa Rukozo, muri aka karere ka Rulindo.
Mu kiganiro yagiranye na bo, Guverineri Musabyimana yabasabye gutega amatwi inyigisho bahabwa kandi bakirinda gupfusha ubusa igihe cyabo, ahubwo bakabyaza umusaruro(...)
Guverineri w’Intara y’Amajyaruguru Musabyimana Jean Claude, yasabye abayobozi bo mu nzego z’umudugudu, utugari n’imirenge guharanira kuba inyangamugayo, kugira ngo babashe kuzuza inshingano zabo uko bikwiye.
Ubu butumwa yabugejeje kuri aba bayobozi ubwo yabasuraga mu itorero barimo mu murenge wa Rukozo, muri aka karere ka Rulindo.
Mu kiganiro yagiranye na bo, Guverineri Musabyimana yabasabye gutega amatwi inyigisho bahabwa kandi bakirinda gupfusha ubusa igihe cyabo, ahubwo bakabyaza umusaruro amasomo bahabwa, bagataha biyemeje kuba bandebereho muri gahunda za Leta zose, barangwa n’amahame n’indangagaciro by’intore.
Yagize ati “Umuyobozi mwiza ni bandebereho, umuyobozi mwiza yirinda guharanira inyungu ze bwite, ahubwo agaharanira inyungu z’abo ayobora.
Murasbwa rero guhindura imyumvire mukaba intangarugero mu bikorwa byose no muri gahunda za Leta.Mugomba kumenya ko abaturage muyobora basobanutse, nta na rimwe muzakora ibidasobanutse ngo babarebere kuko nta muntu usobanutse wakwemera ko bamuvangira areba.Abaturage bacu barasobanutse, duharanire rero kubayobora mu cyerekezo 2050 igihugu cyacu cyihaye.”
Guverineri Musabyimana yasabye aba bayobozi kurangwa n’ubwitange mu kazi kabo ka buri munsi, kandi bakarambura intambwe bihutisha iterambere.
Abitabiriye iri torero bashimye cyane impanuro bahawe na Guverineri Musabyimana, banashima by’umwihariko kuba barateguriwe itorero bo bagereranya na‘penetensiya’, kuko ngo bazahava bihannye amakosa yose yabaranze, batangire umwaka wa 2017 n’ingamba nshya.
Umwe mu bari gutozwa yatangaje ko amasomo barimo guhabwa arimo kubafasha gusubiza amaso inyuma bakisuzuma mu mikorere yabo, bakaba basanga itorero ari inzira nyayo yo kubafasha gukosora ibitagenda neza.
Nk’uko babitangaje mu bitekerezo batanze kandi ngo biteguye kugaragaza impinduka nziza mu mikorere yabo igihe bazaba bavuye mu itorero, maze bagafatanya n’izindi ntore kubaka u Rwanda ruzira icyasha.
Mu Karere ka Rulindo abayobozi bose b’imidugudu n’abagize Inama Njyanama z’Utugari n’Imirenge bari mu itorero kuri site eshanu.
Guverineri w’Intara y’Amajyaruguru Musabyimana Jean Claude
Yanditswe na Ubwanditsi/Muhabura.rw


text:
Nuko mu gihe ubukwe bwari bugiye kuba, bageze mu rusengero. mbere yo kubasezeranya Pasteur abaza mu itorero ryose ati: "ese hari ufite icyo avuga mbere y'uko mbasezeranya?. Akibivuga IMUSORE WITWA TOFORI aba amanitse akaboko, umukobwa amubonye ahita yikubita hasi asa n'utaye ubwenge. Nuko babanza kumwitaho amaze guhembuka Pasteur ati Kabanda niwe twari twahaye ijambo, Kabanda nawe ati: "nashakaga kukubwira ngo wongere ijwi, inyuma ntabwo turi kumva"
Urwenya:Nuko mu gihe ubukwe bwari bugiye kuba.....
Nuko mu gihe ubukwe bwari bugiye kuba, bageze mu rusengero. mbere yo kubasezeranya Pasteur abaza mu itorero ryose ati: "ese hari ufite icyo avuga mbere y'uko mbasezeranya?. Akibivuga IMUSORE WITWA TOFORI aba amanitse akaboko, umukobwa amubonye ahita yikubita hasi asa n'utaye ubwenge. Nuko babanza kumwitaho amaze guhembuka Pasteur ati Kabanda niwe twari twahaye ijambo, Kabanda nawe ati: "nashakaga kukubwira ngo wongere ijwi, inyuma ntabwo turi kumva"


text:
Isomero ry’ibyo bitabo
Mu rwego rwo kwimakaza umuco wo gusoma no kwandika
akarere ka Gicumbi kagiye gutangiza isomero ahitwa Cyuru mu murenge wa Rukomo rizajya rifasha abantu kwimenyereza gusoma no kwiyungura ubumenyi butandukanye bakuye mubitabo.
Bosco Nshimiyimana uhagarariye komite y’isomero rya Cyuru atangaza ko iri somero rigizwe n’ibitabo byinshi bitandukakanye, yagize ati “Ryatuzaniye ibitekerezo byinshi bitandukanye tutari dufite”.
Avuga ko ibitabo bizashyirwa mu byiciro bitatu, icy’abana , icy’urubyiruko n’icyabakuru . Buri cyiciro kizaba gifite ibitabo byinshi bitandukanye kugira ngo buri wese anyurwe, hazaba higanjemo ibitabo by’abanditsi b’abanyaburayi, abanyafurika ndetse niby’abanyarwanda.
Ibitabo byose byabanje gusesengurwa kandi bitoranywa na L3 initiative hakurikijwe urwego rw’imisomere bahereye ku biga gusoma kugeza ku babizi banabimenyereye.
Abarimu ba Cyuru bazaba bahari mu rwego rwo gufasha abaturage muguhitamo ibitabo ndetse no kubunganira mugusoma aho biri ngombwa.
Bosco Nshimiyimana abona ko ari uburyo bwiza ku babyeyi bwo kwitabira imyigire y’abana babo. Ati “niba isomero rizaba riri hano iwacu mumudugudu, ababyeyi bazajya bazana n’abana babo bityo bababonere ibitabo.
Uhagarariye uburezi mu karere ka Gicumbi Uwamahoro Julliene atangaza ko ubushakashatsi bugaragaza ko abanyeshuri bagira amanota meza, cyane cyane biturutse kubabyeyi babo bakurikirana imyigire yabo.
Yishimiye ko iri somero rifite ibitabo byinshi by’abana n’ibyabakuru bityo rero ababyeyi bafatanyije n’abarimu hamwe n’umuryango muri rusange bazimakaza umuco wo gusomera mu bana bato.
Yavuze ko ababyeyi bakwiriye kwitabira imikoreshereze y’iri somero bakurikiranira hafi imisomere y’abana babo. Ati ” umubyeyi mwiza n’uha umwana we ubumenyi, ni basome bityo bazabe abayobozi b’ejo hazaza.”
Iri somero rikaba riteganyijwe ko rizajya ryimurwa riva muri kominote imwe rijya mu yindi.
Mu mpera za 2016 hazaba hari nibura amasomero y’abaturage 80 azakoreshwa n’umubare munini w’abaturage. Abakorerabushake ba Peace Corps batangiye gukorana n’imirenge icyenda banashakamo abazahagararira abandi mu buyobozi bwa aya masomero.
Iri somero ryatangijwe, ku nkunga ya USAID, n’umushinga wita ku burezi Literacy, Language and Learning (L3) Initiative. Ikigo cy’u Rwanda gishinzwe uburezi Rwanda Education Board (REB) gifatanyije na L3 initiative, abakorerabushake ba Peace Corps hamwe n’abaturage ba Cyuru bazatangiza ku mugaragaro mu rwego rw’igihugu iri somero ku ya 10 ukuboza uy’umwaka.


text:
Gatsibo: Bafashe ingamba nshya zo kuzesa imihigo
Nyuma yo kuza ku mwanya wa 24 mu mihigo, ubuyobozi bw’Akarere ka Gatsibo bufatanyije n’abaturage ubu bafashe ingamba nshya.
N’ubwo Akarere ka Gatsibo kavuye ku mwanya wa nyuma kakamanukaho imyanya itandatu mu mihigo y’umwaka ushize, abaturage n’abayobozi b’aka karere baravuga ko bidahagije akaba ari yo mpamvu ngo ubu bafashe ingamba zidasanzwe zizatuma muri uyu mwaka mushya w’imihigo bazarushaho kwitwara neza.
Umuyobozi w’Akarere ka Gatsibo Gasana Richard, avuga ko muri izi ngamba harimo gukorera hamwe, gukorera ibintu ku gihe no kurushaho kwegera abaturage, ibi ngo nibabigeraho barizera ko nta kabuza bazaza mu myanya myiza.
Agira ati:†Aho ibintu byagiye bipfira twarahabonye, akaba ariho tugiye gushyira ingufu cyane, harimo icya mbere kwegera abaturage tukumva ibibazo byabo, ikindi tukaba tuzakorera hamwe nk’ikipe imwe.â€
Abaturage b’Akarere ka Gatsibo nabo bavuga ko basonzeye kubona Akarere kabo kaza mu myanya y’imbere mu mihigo ariko nabo babigizemo uruhare, nk’uko bitangazwa na Murego Richard uhagarariye Abanyamabanga Nshingwabikorwa b’Imirenge.
Imihigo igera kuri 70 ni yo Akarere ka Gatsibo kasinyanye na Perezida wa Repubulika muri uyu mwaka w’imihigo wa 2015-2016. Iyi mihigo irimo ijyanye n’ubukungu ari yo iza ku isonga, igaragaramo ibikorwa byo kurushaho guteza imbere ubuhinzi.
Imihigo ikomoka ku bikorwa by’ubucuruzi birimo kuzuza Hotel y’Akarere, harubakwa agakiriro, kubaka Ikigo kizajya gikorerwamo amahugurwa n’ibindi, imihigo ijyanye n’imibereho myiza y’abaturage n’imihigo ijyanye n’imiyoborere n’ubutabera.
Mu mwaka ushize w’imihigo Akarere ka Gatsibo kaje ku mwanya wa 24 mu turere 30 n’amanota 74%, mu gihe mu mwaka wari wabanje kari ku mwanya wa nyuma.


text:
Dutumbire Yesu wenyine!
Dutumbire Yesu wenyine! (Abaheburayo 12:2a)
Indirimbo ya 388 mu gushimisha Imana iravuga ngo: Ntumbira Yesu uzaba nka we. Bose bazamenya ko ubana na we, bareke ubugome bitabe Yesu.}
Kuki Bibiliya ivuga ngo dutumbire Yesu wenyine? Ni uko akwiriye kuba uwa mbere wenyine muri byose. Yesu yaravuze ati “Ukundishe Uwiteka Imana yawe umutima wawe wose, n’ubugingo bwawe bwose n’ubwenge bwawe bwose” Mayato 22:37.
Ikintu cyose ukunda kuruta uko ukunda Imana kiba ari ikigirwamana (Ikintu cyose wumva ko kitariho utabaho, cyangwa ari cyo kigize ubuzima bwawe ariko kitari Yesu kiba ari ikigirwamana. Yesu akwiriye kuba uwa mbere muri byose ibindi byose bigakurikiraho.
Muri 2 Timoteyo 3:1-4 haranditswe ngo “Abantu bazaba bikunda aho gukunda Imana … bazaba bafite ishusho yo kwera, ariko bahakana imbaraga zako.
Bera b’ Imana, ncuti z’umusalaba, ubu twirinde kuko Abakristo benshi iminsi cyangwa isi igenda ituma bakura amaso kuri Yesu bakayahanga mu bindi bidafitanye isano n’ibyo twizeye. Nagira mbambwire ko Yesu naba uwa mbere muri byose ibindi byose bizatubera umugisha, ariko nataba uwambere ibindi byose ntibyasimbura Yesu muri twebwe.
Icyo utumbiriye usa na cyo: Urazi muri Africa umuntu ucuruza amakara usanga asa n’ amakara, ucuruza ifu asa n’ifu… Icyo utumbiriye usa na cyo. Ukora imodoka uramwibwira … Icyo utumbiriye usa na cyo.
Birakwiriye ko dusa na Yesu. Uko umarana umwanya munini na Yesu ni ko ugenda uhinduka kugeza ubwo uzasa na we. Intumwa ziri muri Antiyokiya zarabwirije barazireba, baravuga ngo aba ni Aba-Kristo (Abakristo) kuko barabarebye basanga basa na Kristo (Ibyakozwe n’ intumwa 11:26).
Ubu abantu benshi batumbiriye ejo hazaza, batewe ubwoba n’ejo habo uko hazaba hameze. Abantu bariruka na vision, abandi barashaka kuba abakire cyane. Ibyo byose byari byiza, ariko Yesu yaravuze ngo ntimukiganyire. Kubishaka byari byiza, ariko iyo hajemo kubihangayikira ugakura amaso kuri Yesu na byo Yesu ntabyemera.
Twibuke ko uko byari biri mu minsi ya Nowa ari ko bizamera mu kuza k’Umwana w’umuntu. Bararyaga, bakanywa, bagashyingirwa, bakubaka amazu, kugeza aho batunguriwe n’umwuzure (Matayo 24:37-39).
Yesu azagaruka n’ubwo abantu batamwiteze. Muribuka igihe Yesu yajyaga mu ijuru? Abigishwa basigaye bahanze amaso aho aciye mu bicu agenda. Abamarayika barababwiye bati “Uko mumubonye azamuka, ni ko azagaruka.” Ni ukuvuga ngo “Agiye mumuhanze amaso, azagaruke mukimuhanze amaso” Ibyakozwe n’ intumwa1:10-11. None bene Data ubu hararamye bangahe bategereje Yesu?
Ahubwo iby’ isi bidutwara umwanya munini kandi na byo ni ngobwa, ariko twige uko twabikora tudakuye amaso kuri Yesu. Mbese ako kazi kenshi ufite Yesu agume ari uwa mbere, nk’uko impanda ishobora kuvuga uri gukora ibyo nyine byinshi bikubuza umwanya wo kwegera Yesu. Yesu azaza. Yaravuze ati “Nk’uko umujura aza akiba ni ko nzaza… iyaba nyir’inzu yamenya igihe umujura azazira, ntiyakunze ko inzu yiwe yibwa.”
None ibaze mu kanya nk’ako guhumbya ni ko Yesu azagaruka. Urumva witeguye ko Yesu azagaruka? Aje wumva wagenda? Kuki utagenda? Igisubizo gihe Yesu umubwire ukuri wiyumvamo arabana nawe amen!
Mose yabwiye Farawo ngo arekure Abisirayeli batahe, Farawo arababwira ati “Igituma mushaka gutaha si ikindi, ni ubunebwe. Ahubwo babongere amatafari n’ibyatsi mubyishakire, mukore muruhe mwibagirwe ibya Kanani” Kuvayo 5:4-9. Uzi ko n’ubu ari ko bimeze!
Uburyo twitwararika mu isi bituma twibagirwa ko tujya i Kanani, ariko ijambo ry’Imana riratubwiye ngo “Dutumbire Yesu wenyine, ibindi bizaza nyuma Yesu yabanje kuba uwa mbere.”
Bibiliya ivuga ko aho ubutunzi bw’umuntu buri ari ho umutima uzaba. Nagira ngo mbibutse ko dukwiriye gukora cyane, ariko ntidukunde ko Yesu abura umwanya muri twebwe. Yesu yaravuze ngo ibiguruka bifite ibyari, ariko umwana w’umuntu ntagira aho arambika umusaya. Mwari muzi ko Yesu abura umwanya mu muntu, kandi adasiba mu rusengero? Ahubwo muri we hasigayemo umwanya wo kwiganyira, imigambi mibi, kudaha Yesu agaciro…
Ese muri wowe ni iki gifite umwanya wa mbere? Ni iki gifata umwanya munini cyane? Kandi muzi ko turwana n’isi na Satani n’umubiri. Ibyo byose birwanya ubugingo buzaragwa agakiza, ariko ibyo byose tubitsinda ku bw’umusaraba n’amaraso ya Yesu, kandi byose biba bishaka ngo dukure amaso kuri Yesu tuyahange ku bitugoye. Ariko ni intambara tugomba kurwana buri munsi.
Yakobo yari azi imbaraga ziri mu gutumbira. Sebukwe amaze kumwima ibihembo bye incuro 10 zose, yahise ahishurirwa imbaraga ziri mu gutumbira. Yahise yumvikana na sebukwe ko intama izavuka zifite ibara runaka zizaba ize, hanyuma zajya kwima agashishura uduti akadusiga amabara yifuza ko zizabyara, akadushira munsi y’aho zimira. Uko zima zitureba, ryabara rikinjira mu maso no mu bitekerezo by’intama zikazabyara rya bara (Itangiriro 30:37-40).
Ni ko bimeze, icyo utumbiriye usa na cyo. Umwanya umara mu isi, uzasanga hari bimwe byakwinjiyemo. Tekereza kureba film amasaha 3, ariko udashobora gusoma Bibiliya isaha 1. Ukavuga ibindi bisanzwe umwanya munini, udashobora gufata umwanya w’isaha yo gusenga. Birababaje!
Yosuwa 1:8 haravuga ngo “Ibiri mu gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Ni ho uzahirwa mu nzira zawe, ukabashishwa byose. Impamvu tugira amahirwe make mu buzima bwacu, nta yindi ni uko ibiri mu gitabo cy’ amategeko tutabihamisha akanwa ku manywa na nijoro. Usanga twatura kenshi amagambo y’intege nke, kuko tutazi imbaraga ziri mu kwatura neza, kandi ibyo twatura bitubaho.
Kandi birashoboka guhanga amaso Yesu, kuko Baheburayo 11 Bibiliya itwereka ko ababaye intwari zo kwizera babishoboye, kandi bari nkatwe. Ugeze ku gice cya 12, haravuga ngo ubwo tugoswe n’igicu cy’ababishoboye, twiyambure icyaha kibasha kutwizingiraho vuba.
Kugendana na Yesu biroroshye. Ni twe tubikomeza kuko indirimbo y’120 ivuga ngo “Uwiteka Umucamanza ambonyeho amaraso ntancira urubanza rubi, anyita ukiranutse.” None kwemera amaraso gusa birakomeye? Biroroshe cyane! Yesu azabana natwe nitumwumvira tukamuha umwanya wambere muri byose. Kandi imigisha yose aha abamwubaha ni iyacu nidukomeza kumuhanga amaso. Amen!


text:
amategeko 20 agenga umugabo imbere y'umugore we
1.Icyo umugore agusabye cyose ntukakimwemerere cg ngo ukimuhe niyo waba ubishoboye.
2.Icyo umugore akubajije cyose ujye ukora nkaho utabyumvise.
3.Si byiza ko iteka ubwiza umugore ukuri.
4.Ntukamenyereze umugore gutaha kare.
5.Kirazira kubwira umugore aho uvuye cg ugiye.
6.Uzirinde gufata ibyemezo utegetswe n'umugore wawe utabanje kubitekerezaho igihe kirekire(1000 reflexions).
7.Uzirinde gukinisha umugore wawe cyane kugirango atazagusuzugura.
8.Nta cyaha kirenze kudakubita umugore wawe igihe cyose yagukoshereje gusa uzirinde kumuvuna igufa.
9.Umugore ntagomba kujya mu rugendo ngo amare iminsi kuko ntawamwiringira igihe cyose kuko aba yajyanye ubugore bwe.
10.Kirazira kubwira umugore wawe amafaranga wanywereye.
11.Kirazira gutwaza umugore wawe niyo yaba toni mureke ayikorere bityo azamenya icyubahiro waremanywe.
12.Nta mugabo ugira ikosa imbere y'umugore we.
13.Ibintu byose by'urugo niby'umugabo ahereye kungutiya y'umugore we kugeza ku mbeba iri mu rubariro.
14.inzinga kirago ningombwa ku mugore kuko bituma yirirwa neza.
15.umugore ni nkumwana aho kujya ugabanya rasiyo mumenyereze macye adahinduka.
16.ntugomba guhoberana n'umugore niyo waba uvuye mu rugendo rwa kure.
17.kirazira guha umugore umubare w'amafaranga akwatse kuko iteka aba yagusabye menshi
18.isaha umugore akwibukirijeho gusezera aho mwagiye ujye wongeraho imwe cg abiri mbere yo guhaguruka.
19.umugore ntakagutange mu buriri cg ngo abugusigemo.
20.Kirazira kubwira umugore umubare w'amafaranga ukorera
Ngayo Nguko Mugabo Amategeko yawe agombe Yubahirizwe Ejo Utazasuzugurwa ngo inkoramutima ntiyakubwiye
amategeko 20 agenga umugabo imbere y'umugore we
amategeko 20 agenga umugabo imbere y'umugore we


text:
Abakozi ba Sena biyemeje kubaka Sena ifite Intego imwe kandi itahiriza umugozi umwe
Kuri iki cyumweru taliki ya 8 Mutarama 2012, mu Karere ka Musanze abakozi ba Sena basoje umwiherero bari bamazemo iminsi itatu, aho biyemeje guhuriza hamwe kugira ngo barusheho guteza imbere urwego bakorera. Hagendewe More...
Nyamasheke: Akazi gasanzwe abagize njyanama bakora ntaho gahurira n’inshingano zabo
Umuyobozi wungiririje w’inama njyanama y’akarere ka Nyamasheke akaba n’umuyobozi w’ishuri EAV Ntendezi, Ndashimye Leonce, yemeza ko kuba abagize inama njyanama y’akarere bakora More...
U Rwanda rurerekana uburyo Afurika yakwihitiramo inzira y’iterambere – Tony Blair
Tony Blair aremeza ko kongera ireme ry’ubushobozi bwa gahunda zigamije guteza imbere igihugu, aribyo byagifasha kugera ku ntego z’ikinyagihumbi. Mu gitobo cya tariki 09/12/2011, Tony Blair yari umushyitsi More...
Abayobozi b’inzego z’ibanze barasabwa gukorana mu gukemera ibibazo bahura nabyo
Umuyobozi w’Ishyirahamwe ry’Abayobozi b’Inzego z’ibanze mu Rwanda (RALGA), Justus Kangwage, aravuga ko kwisuzuma mu bikorwa ndetse no gukorana ku bayobozi b’inzego z’ibanze More...
Ibihugu bigifite impunzi z’Abanyarwanda birasabwa kuzishishikariza gutaha
Ikirango cya UNHCR Mu nama yabereye i Jeneve mu Busuwisi kuwa 9 Ukuboza 2011, yasabye ibihugu bigifite impuzi z’Abanyarwanda kurushaho gushyira imbaraga ku gushishikariza gutaha ku bushake. Iyi nama yateguwe More...


text:
Sep 24, 2015 Pastor Rugamba Ernest Andi makuru 0
Mu gihe bigenda bigaragara ko abakristo bagenda binjira mu buhenebere aho gutandukana bitakibatera ikibazo ,umuryango w’abasomyi ba Bibiliya mu Rwanda bashyizeho gahunda izajya ikangurira abasore n’inkumi bitegura kurushinga n’abamaze kubaka izabo batararenza imyaka 3 babana uko bakubaka ingo zizira gutandukana.
Nkuko tubikesha umwe mu bakozi b’umuryango wa Bibiliya mu Rwanda Ezechias Ntirenganya uhagarariye aya mahugurwa yatangaje ko bibabaje kubona abigisha Bibiliya ari benshi ariko ugasanga abatandukana bagenda biyongera aho mu bushakashatsi bwakozwe byagaragaye ko abashakanye batarageza ku myaka 3 aribo usanga hari umubare munini wabatandukana ntampamvu zifatika zihari.
Isange.com ubwo yanyarukiraga ku Kacyiru aho umuryango w’abasoma Bibiliya ukorera twahasanze abasore n’inkumi bamaze kwemeranya kubana hiyongereyeho nabamaze kubaka ingo batarengeje imyaka itatu aho bari bitabiriye izi nyigisho zizabafasha kubana akaramata.
Abitabiriye amahugurwa buri wese yabaga yicaranye n’umusheri we
Mu gihe bajyaga mu matsinda y’abitegura kurushinga n’abubatse bari kwigira hamwe impamvu zaba zisenya ingo basanze akeshi ari uko abashakana bahishanya ntibabwizanye ukuri kandi ko batarisobanukirwa bo ubwabo ngo bamenye neza abo baribo mbere yo kujya gushakana.
Umwigisha watanze isomo ryo kwisobanukirwa yavuze ko mbere yo kujya gushakana mwakagobye kubanza gushyingira amateka yanyu mbere yuko mubana.
By RUGAMBA Erneste
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Bamwe mu banyeshuri basoje amasomo yabo muri kaminuza y’u Rwanda kuri uyu wagatanu taliki ya 29 Nyakanga 2016, baravuga ko nubwo bakoze ibirori byo kwishimira ko basoje amasomo ya kaminuza, ngo bababajwe nuko bagiye kongera umubare w’abize batagira akazi mu Rwanda nubundi wari kurwego rwo hejuru.
Umuhango wo gutanga impamyabumenyi wayobowe na Nyakubahwa Perezida wa Repubulika Paul Kagame waranzwe ahanini n’impanuro zahabwaga aba basoje amasomo yabo, zirimo ahanini kwihangira imirimo dore ko basoje ari benshi kandi imirimo bapiganira ari mike ugereranije n’umubare w’abashaka akazi.
Aba barangje amasomo ya kaminuza mu byiciro bitadukanye baganiriye na MAKURUKI bavuga ko umunsi wo gusoza amasomo ubu ari ibyishimo kuri bamwe n’ubundi baba bafite akazi, mu gihe abandi ngo baba bafite agahinda ku mutima batekereza aho bagiye kwerekeza kubera ko baba batizeye kuzabona ibyo bakora.
Umwe mu bo twaganiriye yagize ati:” Ndababwiye rwose maze iminsi nganira na bagenzi banjye, ubu ku mitima yacu dufite ubwoba buvanze n’agahinda kuko ubu twibaza aho turi bujye, turibaza aho tuzakura akazi n’ubundi gasanzwe kabona umugabo kagasiba undi ikitubabaje gusa ni uko tugiye kongera umubare w’abashomeri n’ubundi utari muto.”
Bakomeza bavuga ko nubundi ikibazo cy’ubushomeri kiraje inshinga Leta y’ u Rwanda bashingiye ku kuba nubundi ngo hari abasoje kaminuza mbere yabo nubu batarabona akazi, bakumva ko isi ibaguye hejuru.
Ibivugwa n’aba banyeshuri, ku rundi ruhand bisa n’ibyagarutsweho n’umukuru w’igihuhu mu mpanuro yabahaye, aho yababwiye ko aho bagiye hakomeye kurusha aho bavuye by’umwihariko ku bigendanye no kubona imirimo.
Yagize ati: “ku isoko ry’umurimo ntabwo buri wese abona umurimo uko abyifuza imirimo ishobora kuba na mike kuruta abayishaka, ubwo ni ukuvuga rero ko muri abo bayishaka ubwo ari benshi imirimo ikaba itangana na bo ubwo uwo mubare munini w’abayishaka bazayipiganira, bazayihanganiraho, abashoboye abe ari bo bajya imbere. Ndabategura kugira ngo mumenye ko hari ubundi buryo bw’ingorane zo kugera ku byo mwifuza.”
Icyakora ku rundi ruhande, umukuru w’igihugu yasabye aba basoje amasomo yabo gutekereza uko bakwihangira imirimo, abizeza ubufatanye mu kubashakira uko bakwiteza imbere, nubwo benshi muri aba banyeshuri bavuze ko bidashoboka kwihangira imirimo kuko ngo nta gishoro kandi ngo ugasanga ibintu byose ubu byaramaze gushorwamo imari.
Munezero Laetia umwe mu basoje amasomo uyu munsi ati:” Yewe birasa n’ibidashoboka ibyo kwihangira imirimo kuko ubu ibintu hafi ya byose usanga abantu barabyinjiyemo. Dore nkubu uraba ufite ibihumbi magatanu ugashaka icyo ukora ukakibura pe!”
Ku ruhande rwa bamwe mu babyeyi bari baherekeje abana babo, bo bavuga ko ngo batarumva ukuntu umuntu yabura akazi kandi arangje kaminuza.
Umukecuru Mukamurenzi waje aherekeje umuhungu we ati:” Umwana wanjye namutangiye amafaranga menshi kugira ngo yige, na we rero agomba gushaka ibyo akora, yabibura akihangira umurimo biramutse bimunaniye arangije kaminuza yaba ari igicucu.”
Uyu mukecuru waherekeje umwana we ngo Ntiyumva ukuntu umuntu yabura akazi arangije kaminuza
Ubushakashatsi bw’igerageza bwakozwe n’ikigo cy’ibarurishamibare muri Gashyantare 2016 bwerekana ko abari ku isoko ry’umurimo mu gihugu ubariyemo abafite akazi n’abatagafite ari 49.3%, muri bo 58.1% ni abagabo naho 41.5% basigaye ni abagore.
Muri icyo gihe mu Rwanda habarurwaga abaturage 6,611,000 bafite kuva ku myaka 16 kuzamura, abari ku isoko ry’umurimo bakaba 3,261 000; muri bo abafite akazi ni 2,831 000 mu gihe abatagafite ari 430, 000.
Iyi mibare isobanura ko kuba ubushomeri buri kuri 13.2%, bivuze ko mu bantu umunani harimo umwe udafite akazi. Ubushomeri mu bagore buri kuri 13% mu gihe mu bagabo ari 12.9%. Mu mujyi hari abashomeri benshi ugereranyije no mu byaro, kuko bangana na 15.9% mu gihe mu byaro ari 12.6%.
Bari bishimiye ibirori byabo ariko ku minima yabo bafite intimba y’ubusbomeri
Muneza Ferdinand
MAKURUKI.RW


text:
Muri kamena 2016, mu karere ka Ngororero habaruwe abana 7395 bataye ishuli. Mu isuzuma ryakozwe mu kwezi kwa Nzeli 2016, ryagaragaje ko abagera 2992 batararisubiramo barimo abo mu ashuri abanza n’ayisumbuye.
Iryo suzuma ryerekana mo kandi abenshi muri abo bana bakoreshwa imirimo ivunanye nk’iy’ubucuruzi, gukora mu mirima y’icyayi, mu nzuri no mu bindi bikorwa bitateganyirijwe abana bato.
Musabyimana Ildephonse uyobora ikigo cy’amashuli cya Nyabihu mu murenge wa Hindiro ufite abanyeshuli 28 bataragaruka yemeza ko abana bata ishuli igihe cy’amapfa ngo ariko ku gihe cy’umwero bakiga bose nta kibazo.
Agira ati “Ababyeyi bafite uruhare runini mu gutuma abana bata ishuli, kuko akenshi barivamo mu gihe hariho igabanuka ry’umusaruro abaturage bagasonza kandi ugasanga abana bakora imirimo yinjiza amafaranga mu rugo rw’ababyeyi”.
Barigora Evariste, umugenzuzi w’umurimo mu karere ka Ngororero, ufite mu nshingano ze kurwanya imirimo ivunanye ikoreshwa abana, avuga ko ubukangurambaga buri gukorwa kugira ngo ababyeyi bibutswe uburenganzira bw’umwana.
Agira ati “Twarahagurutse ngo dutabare abana bakoreshwa bene iyo mirimo, kuko bahemukirwa kandi igihugu kikaba kitabyemera”.
Ku bufatanye n’umuryango Winrock International, Akarere ka Ngororero kihaye gahunda y’iminsi 4 y’ubukangurambaga mu mirenge yose uko ari 13 mu kurwanya imirimo ivunanye ikoreshwa abana, ikanabiviramo kureka ishuli.
Depite Manirarora Annoncee, umwe mu bakoze ubugenzuzi yemeza ko mu karere ka Ngororero hakiri ikibazo cyo kutita ku bana bagata amashuli.
Hafashwe ingamba ko abazafatwa bakoresha abana bazahanishwa amande kuva ku bihumbi 50Frw kugeza ku bihumbi 100FRw, naho ababyeyi bazahanishwa amende ya y’ibihumbi 10FRw.
Ibitekerezo ( 1 )
Iri ni ihohoterwa ririmo gukorerwa aba bana, gukoresha umwana imirimo ivunanye kandi umukuye no mu ishuri, Ntago aribyo.abo bantu bakurikiranywe.Peresida WACU yaduhaye amashuri y’ubuntu, aho uburezi bugera kuri bose umwana akarangiza nibura secondary, naho abandi, bakabakoresha imirimo ivunanye bakiri abana. abana bagera 2900. Nicyaha vraiment ,Polisi nidkurikiranire.


text:
Ni iki cyakorwa mu gihe umugabo n’umugore batumvikana ku cya cumi?
Iyo umugabo n’umugore batumvikana ku cya cumi, cyangwa se ibyo bakwiye gutanga ku bw’umurimo w’Imana, amakimbirane menshi ashobora gutangira hagati yabo rero kugira ngo ibyo byirindwe hari ibigomba gukorwa.
Icya mbere ni ukumva neza ko abakristo bari munsi y’Isezerano Rishya bamenya ko bagomba gutanga icya cumi mu byo Imana yabahaye.
Imana yategetse Abisilayeri gutanga icya cumi mu butunzi bwabo mu Isezerano rya Kera. Icya cumi cyatangwaga na mbere y’uko iryo tegeko ritangwa (Itangiriro 14:20), no mu gitabo cy’Abalewi 27:30 haravuga ngo, “Mu bimeze mu butaka byose, naho yaba imyaka cyangwa imbuto z’ibiti, kimwe mu icumi ni icy’Uwiteka.”
Mu Gutegeka kwa Kabiri 14:22, Mose abwira ubwoko bw’Abisirayeli ibyo Uwiteka avuga, “Ntuzabure gutanga kimwe mu icumi cy’imyaka yose iva ku mbuto wabibye, iyo mirima yawe izera uko umwaka utashye.”
Abisirayeri bagombaga gutanga kimwe mu icumi mu byo bungutse maze bakabiha Imana. Icyo kimwe mu icumi batangaga cyafashaga gutunganya inzu y’Imana tutibagiwe n’abatambyi bayo.
Iminsi ya none, icya cumi dutanga ni impano z’urukundo mu gushimira Imana ku migisha yayo duhabwa nayo nk’abana b’Imana.
Ntabwo turi munsi y’itegeko rya kera ryo mu Isezerano rya Kera ry’ubukungu, ahubwo turi mu gihe cy’ubuntu butangaje. Icya cumi dutanga ndetse n’izindi mpano, ni uburyo bwo gushyigikira umurimo w’Imana mu matorero dusengeramo atandukanye mu bikorwa byayo bya buri munsi.
Ihame rero ni uko tuha Imana, yo iduha umugisha uhagije bityo tukabasha gukomeza gukora umurimo wayo. Mu yandi magambo, iyo dutanganye ibyo dutanga umutima ukunze kandi tugatanga ibishyitse, imigisha tubona iza ari myinshi kandi iturutse ku Mana kuko urugero tugeramo ari rwo tuzagererwamo natwe (Luka 6:38).
Ariko kandi ntidushobora kubikorera mu nzira mbi bityo ngo tuziringire kubona umugisha uturutse ku byo twatanze.
Ntabwo imitima yacu mibi ishobora gutuma dushima kubwo iyo mpano itanzwe, kandi iri niryo hame riri inyuma yo gutsindwa kw’Abafarisayo. Iyo duha Imana, ibyo dutanga tugomba kubitangana imitima iboneye. “Ariko ndavuga ibi ngo: ubiba bike azasarura bike, naho ubiba byinshi azasarura byinshi.
“Umuntu wese atange nk’uko abigambiriye mu mutima we, atinuba kandi adahatwa kuko Imana Ikunda utanga anezerewe” (2 Abakorinto 9:6-7).
Gutanga nta bushake dufite, cyangwa se gutanga kugira ngo tubone ibyo twifuza, ibyo byose nta nyungu biduha nimwe mu Mwuka, kandi nta n’umugisha bishobora kutuzanira mu ngo zacu.
Kwizera abagore bacu tubitegekwa n’Imana, kandi no kugandukira abagabo ni ingenzi cyane kuko bituma dushyikirana ndetse tugakorana neza mu ngo zacu. Ukubaha kw’abagore no kwizera mu gukora ibyo bazi no gushimisha Imana bizaba ubuhamya bukomeye ku bagabo babo.
Mu bushake bw’Imana, umugabo n’umugore ni umwe (Mariko 10:8). Iyo habonetse ukutumvikana ku birebana n’ibyo bakwiriye gutanga imbere y’Imana, umugore ntashobora gufata ubutware bw’umugabo maze ngo abashe kugira icyo akora mu mwanya we. Mu gihe biramutse bibayeho, umugore agafata ubutware bw’umugabo (Abefeso 5:22-33) akabwigerekaho, icyo gihe aba yishyize hanze y’ugushaka kw’Imana. Abagore rero bakwiriye kugendera mu mategeko y’Imana kandi bakagandukira Imana (Abefeso 5:22).
Uko kubaha kuzazana umugisha n’ubuntu bishingiye mu kwizera. Imana yo ubwayo ifite uburyo ikora ibyayo, bityo dushobora guhagarara dushikamye mu kwizera tugategereza, aho guhitamo kwicira inzira.
Muri Samweli wa mbere tubonamo iri hame rihoraho; Samweli aramusubiza ati, ‘Mbese Uwiteka yishimira ibitambo byotswa n’ibindi bitambo kuruta uko yakwishimira umwumviye? Erega kumvira kuruta ibitambo, kandi kwitonda kukaruta ibinure by’amasekurume y’intama’’ (1 Samweli 15:22).
Ubugingo.com


text:
U Bubiligi : Abanyarwandakazi 13 babaye indashyikirwa mu burezi n’ubuhanzi
Mu Rwanda hakomeje ibikorwa bijyanye n’ukwezi kwahariwe umugore kwatangiye tariki ya 8 Werurwe. Ibikorwa birebana n’umunyarwandakazi no mu Bubiligi ntibasigaye inyuma. Bafashe iya mbere mu guteza imbere umuco mwiza n’uburere bw’abana bavukiye cyangwa bagakurira mu Bubiligi, babicishije mu buhanzi no mu bindi bikorwa binyuranye.
Batoje abana b’abakobwa n’abahungu mu matorero atandukanye yabigishaga kubyina no kuririmba, ariko icyari kigamijwe muri rusange kwari ugusagasira umuco nyarwanda, kugira (...)
Mu Rwanda hakomeje ibikorwa bijyanye n’ukwezi kwahariwe umugore kwatangiye tariki ya 8 Werurwe. Ibikorwa birebana n’umunyarwandakazi no mu Bubiligi ntibasigaye inyuma. Bafashe iya mbere mu guteza imbere umuco mwiza n’uburere bw’abana bavukiye cyangwa bagakurira mu Bubiligi, babicishije mu buhanzi no mu bindi bikorwa binyuranye.
Batoje abana b’abakobwa n’abahungu mu matorero atandukanye yabigishaga kubyina no kuririmba, ariko icyari kigamijwe muri rusange kwari ugusagasira umuco nyarwanda, kugira ngo abo bana bazamenye aho bava.
Uretse kandi n’Abategarugori b’Abahanzi, hari n’abandi bakoze ibikorwa bitandukanye mu guhuza abanyarwanda b’ingeri zose ariko cyane cyane urubyiruko. Mu nyigisho bahawe haba mu matorero cyangwa mu yandi mahuriro yabaga ayobowe n’abo bategarugori, harimo urukundo n’ishyaka. Abenshi mu bayahwe bari mu nzego z’ubuyobozi mu Rwanda, abandi barikorera ku giti cyabo.
Ababaye indashyikirwa muri abo bategarugori b’abahanzi, ku isonga haza Cécile Kayirebwa, Suzanne Nyiranyamibwa, Faïna Numukobwa, Julienne Gashugi, Alphonsine Nyiratunga na Jeanne uri mu bashinze itorero Ihanika.
Hari kandi abandi babyeyi batatu bakoze ibikorwa binyuranye bijyanye no guhuza abanyarwanda, cyane cyane urubyiruko rwari rukeneye kumenya umuco n’imibereho yaho ababyeyi babo bakomoka. Abo bategarugori harimo Valery Sebatasi, Fanny Gashugi na Marie Nyagahene.
Faïna Numukobwa umwe muri abo banyarwandakazi, atangaza ko byose byagezweho habayeho n’ubufatanye bw’abandi bane batakiriho, ariko bagomba kwibukwa kubera ko na bo uruhare bagize rukomeye mu burere bw’abana mu gihe bari bakiri mu buhunzi. Abo ni ba nyakwigendera Maggy Murefu, Rosalie Burabyo, Jeanne Karigirwa na Jeanne Gashugi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
sam.
28
mai
2011
1. Isomo rya mbere n’Ivanjili byo kuri iki cyumweru biratubwira Roho Mutagatifu, Roho w’Imana Umuvugizi, uduha imbaraga zo kubera abahamya Nyagasani. Ivanjili tuyisanga muri disikuru Yezu yavuze igihe yasangiraga bwa nyuma n’intumwa ze. Kuri iki cyumweru Yohani akaba adufasha kuzirikana ku magambo ya Yezu aho avuga kuri Roho Mutagatifu umuhoza, Roho utadusiga twenyine, ahubwo Roho uhora aduhumuriza. Yezu imbere y’isi n’abamuciraga imanza yahuye na byinshi byashoboraga kumuca intege, ariko kubera ko yizeye uwamutumye kandi Roho ubahuza akaba yari amuri hafi, niyo mpamvu ahumuriza intumwa ze azibwira ati: “Niba munkunda koko, muzubaha amategeko yanjye. Nanjye nzasaba Data azabahe undi Muvugizi, uzaza kubana namwe iteka. Uwo ni Roho Nyir’ukuri isi idashobora kwakira, kuko itamubona kandi ntimumenye.” Yezu azi neza ko intumwa ze zizahura n’ibitotezo n’ibigeragezo, aziko nk’uko bamuciriye urubanza ari nako bazarucira intumwa ze, niyo mpamvu abahumuriza. Ntibari bonyine, bamenye Imana kandi barayemera, azabagenda imbere kandi Roho We azababera umuvugizi.
2. Aya magambo ya Yezu arakomeye kuko agaragariza buri wese ko kwemera Imana, kuyubaha muri byose no gukurikiza amategeko yayo aribyo biduha kuba muri iyi si tudafite ubwoba, dufite icyizere muri twe kandi dufite ubwigenge bw’umutima. Nibyo Petero atubwira mu Ibaruwa ye agira ati: “Bavandimwe, nimwubahe Kristu mu mitima yanyu kuko ari We Nyagasani. Nimuhore mwiteguye guha igisubizo umuntu wese, uzagira icyo ababaza ku byerekeye ukwizera kwanyu. Nyamara ariko mujye mubikorana ubugwaneza n’icyubahiro kandi mufite umutima utaryarya, kugira ngo nibanababeshyera, abasebya imigenzereze yanyu muri Kristu bazakorwe n’ikimwaro.” Uwo mutima mwiza ni wo ureshya Roho wa Nyagasani maze akaza gutura muri twe kugira ngo yereke isi ko uyibamba adakurura kandi ko nk’uko Petero akomeza abivuga, “ icyiruta ni ukubabazwa mukora neza niba ari ko Imana ibishaka, aho kubabazwa mukora nabi”. Yezu ntiyadusize turi imfubyi, yadusigiye Roho Mutagatifu utuma tuzirikana gukora igikwiye no kwirinda icyagirira abandi nabi. Uwo Roho ni We twese twahawe, abamwumvira bakaba bagira ubuzima kandi agahora abibutsa amagambo ya Yezu aho agira ati: “Umenya amategeko yanjye kandi akayubaha ni we unkunda. Kandi rero unkunda azakundwa na Data, nanjye nzamukunda kandi nzamwiyereka.”
3. Roho wa Nyagasani rero ntitumubonesha amaso cyangwa se ngo tumukozeho intoki, ahubwo atwigaragariza mu kwemera no mu mitima yacu, akaduha gutwaza no kugira icyizere muri twe no mu bihe bizaza kandi akaba ari We udufasha kurwana intambara ya Roho, intambara yo kwanga icyaha no guhitamo icyiza, akadufasha gusoma amateka tuyakuramo icyiza kidufasha gukomera no gutwaza tujya imbere.
4. Uwo Roho Nyagasani Yezu yasezeranyije abe kuri wa mugoroba basangira, ni We uyobora Kiliziya ye, ni We watumye “Filipo amanuka ajya mu mugi wa Samariya, yigisha abahatuye ibya Kristu, maze rubanda bagashishikarira n’umutima umwe inyigisho ze, kuko bari barumvise ibitangaza yakoraga kandi bakanabibona.” Uwo Roho ntagira imipaka, ntiyita k’umuryango uyu n’uyu cyangwa ku bwoko ubu n’ubu kuko twese turi abana bavukana b’Imana Data. Niba turi abavandimwe rero, niduterane inkunga, nidufatane urunana maze tureke Roho w’ukuri, Roho w’ubutabera n’amahoro atuyobore uko ibihe bihora bisimburana iteka.


text:
Ninde wadutandukanya n’urukundo rwa Kristo?
“ Ni nde wadutandukanya n’urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwa ni ukwambara ubusa, cyangwa ni ukuba mu kaga, cyangwa ni inkota? Abaroma 8:35
“ Oya, ahubwo muri ibyo byose turushishwaho kunesha n’uwadukunze, kuko menye neza yuko naho rwaba urupfu cyangwa ubugingo, cyangwa abamarayika,cyangwa abategeka, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.” Abaroma 8:37-39
Abantu benshi iyo baguye bakava mu gakiza cyangwa se mu rukundo rw’Imana bajya bagerageza gutanga impamvu yatumye bagwa bakava mu nzu y’Imana, bamwe bati nabonye nabo dusengana badakijijwe, abandi bati Pasitori yandebye nabi, abandi bati nanjye nkeneye kurya kuby’isi nk’abandi.
Hari nuwo usanga atukana cyangwa arwana , kandi avuga ko akijijwe, wamubaza impamvu akakubwira ngo “ nawe ari wowe, ntiwakwihanganira agasuzuguro kageze aha!” Yesu adutabare.
Basogokuruza batubanjirije mu byo kwizera bagiye batwereka koko ko nta mpamvu nimwe yo kudutandukanya n’urukundo rw’Imana. Njya nsoma amateka ya Moridekayi, nkabona ukuntu yanze gupfukamira Hamani, mu gihe abandi bantu bose b’ibwami babaga bapfukamye, ariko we ngo abasobanurira ko ari umuyuda kandi umuyuda ntiyagombaga gupfukamira ikindi kintu icyo aricyo cyose uretse Imana. Yesu ashimwe cyane
Cyane ko yari umunyagano, akora ku irembo ry’ibwami, byari bihagije ngo atinye ariko asanga nta mpamvu nimwe yo kumutandukanya n’urukundo rw’Imana. Yesu ashimwe cyane. Yirindaga ikintu cyatuma umubano we n’Imana uhagarara.
Mu rwandiko rwa Paulo yandikiye abaroma avugamo aya magambo akomeye akurikira:
“kuko menye neza yuko naho rwaba urupfu cyangwa ubugingo, cyangwa abamarayika,cyangwa abategeka, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu” Abaroma 8:37-39
Uyu munsi wari ukwiye kwongera kwibaza icyagutandukanije n’urukundo rw’Imana, cyangwa se icyakuvanye ku Mana, ukongera ukayigarukira mukagirana amasezerano mashya.
Ese baragukangishije ngo barakwirukana ku kazi bituma uva ku Mana, ese wageze mu gihugu uturana n’abantu batubaha Imana wumva utabigumamo wenyine? Ese wabonye imyaka ibaye myinshi wihanganye uhitamo kuva ku Mana? Ese baragututse? Yesu aturengere kuko uhereye kuri iri jambo ry’Imana, nta mpamvu nimwe wabona yo kugukura mu rukundo rw’Imana kuko turushishwaho kunesha n’uwadukunze.
Mbifurije kuguma mu rukundo rw’Imana
Alice Rugerindinda